**РЕСПУБЛИКАЛЫҚ БЮДЖЕТТІҢ АТҚАРЫЛУЫН БАҚЫЛАУ ЖӨНІНДЕГІ ЕСЕП КОМИТЕТІ**

|  |  |
| --- | --- |
| **«Мемлекеттік инвестициялар, квазимемлекеттік сектор қаражаты есебінен қаржыландырылатын құрылыс жобаларының сметалық құнының негізділігі тұрғысынан олардың іске асырылу тиімділігіне мемлекеттік аудит жүргізу» аудиторлық іс-шарасының нәтижесі бойынша** **АУДИТОРЛЫҚ ҚОРЫТЫНДЫ****Нұр-Сұлтан қаласы****2022 ж.** |  |
|  |  |

|  |  |
| --- | --- |
| **МАЗМҰНЫ** | **Бет** |
| **I бөлім. Кіріспе бөлік** | 3 |
| **II бөлім. Негізгі (талдамалық) бөлік**2.1. Аудиттелетін саланың жай-күйіне қысқаша талдау | 3 |
| 2.2. Мемлекеттік аудиттің негізгі нәтижелері2.2.1. Құрылыс ресурстарының ағымдағы бағаларын мониторингілеу және олардың сметалық бағаларын есептеу | 7 |
| 2.2.2. Құрылыс мерзімдерін ұлғайтудың объектілер құрылысының сметалық құнына әсері | 9 |
| 2.2.3. МЖӘ шеңберінде жоспарланатын құрылыс жобаларына ведомстводан тыс кешенді сараптама жүргізу кезінде сметалық нормативтерді қолдану | 11 |
| 2.2.4. Құрылыс жобалары бойынша «Мемсараптама» РМК ведомстводан тыс кешенді сараптама жүргізу кезінде сметалық нормативтерді қолдану | 17 |
| 2.2.5. Аккредиттелген жеке ұйымдардың объектілер құрылысының ЖСҚ-ға ведомстводан тыс кешенді сараптама жүргізу тәртібін сақтауы | 22 |
| 2.2.6. Есеп комитетінің 2019 жылғы сараптамалық-талдау іс-шарасының қорытындылары бойынша ұсынымдарының орындалуы жөніндегі ақпарат | 22 |
|  |  |
| **III бөлім. Қорытынды бөлік** | 26 |
| 3.1. Мемлекеттік аудит барысында қабылданған шаралар | 26 |
| 3.2. Мемлекеттік аудит нәтижелері бойынша тұжырымдар | 27 |
| 3.3. Мемлекеттік аудит нәтижелері бойынша ұсынымдар мен тапсырмалар |  31 |
| 3.4. Қосымшалар | 35 |

**Есеп комитеті Төрағасының міндетін атқарушы**

**Р.Н. Рахимовқа**

**АУДИТОРЛЫҚ ҚОРЫТЫНДЫ**

**I. Кіріспе бөлік.**

**1.1. Аудиторлық іс-шараның атауы:** Мемлекеттік инвестициялар, квазимемлекеттік сектор қаражаты есебінен қаржыландырылатын құрылыс жобаларының сметалық құнының негізділігі тұрғысынан олардың іске асырылу тиімділігіне мемлекеттік аудит жүргізу.

**1.2. Меммлекеттік аудиттің мақсаты:** Объектілердің сметалық құны бөлігінде, соның ішінде құрылыс объектілерінің сметалық құнын көтеруі тұрғысынан қолданыстағы нормативтік база мен практиканы талдау.

**1.3. Мемлекеттік аудит объектілері:** «Қазақстан Республикасы Индустрия және инфрақұрылымдық даму министрлігі Құрылыс және тұрғын үй-коммуналдық шаруашылық істері комитеті» РММ *(бұдан әрі – Комитет немесе ҚІК*), Комитеттің «Жобаларды мемлекеттік ведомстводан тыс сараптау» ШЖҚ РМК *(бұдан әрі – «Мемсараптама» РМК),* «Нұр-Сұлтан қаласының Құрылыс басқармасы» ММ *(бұдан әрі – Құрылыс басқармасы).*

**1.4. Мемлекеттік аудитпен қамтылған кезең:** 2017 жылғы 1 қаңтар - 2021 жылғы 31 желтоқсан аралығы және жекелеген мәселелер бойынша басқа да кезеңдер *(талдамалық үшін – 2008-2016 жылдар, сметалық құнының негізділігі тұрғысынан –2022 жылдың 2 айы).*

**II. Негізгі (талдамалық) бөлік.**

**2.1. Аудиттелетін саланың жай-күйіне қысқаша талдау.**

Қазақстан Республикасында құрылыс саласы ел экономикасының дамуында ерекше рөл атқарады, халық шаруашылығындағы жетекші салалардың бірі болып табылады, ел экономикасының көптеген аралас салаларының дамуына ықпал етеді.

 Қазақстанда экономиканың бұл саласы 2017-2021 жылдар кезеңінде Республиканың ЖІӨ-де орта есеппен 6,6%-ды алады. *(№ 1 сурет).*

*Дереккөз: ҚР ҰЭМ Статистика комитеті*

1-суреттен көрсеткіштің серпіні - соңғы бес жылдағы ҚР ЖІӨ-дегі құрылыстың үлесі көрініп тұр. Мәселен, 2018 жылы 2017 жылмен салыстырғанда бұл көрсеткіш 6,9%-дан 6,2%-ға дейін төмендеп, кейіннен 2020 жылға қарай 7%-ға дейін өскенін көрсетеді, алайда 2021 жылы бұл көрсеткіш қысқарып, 6,8%-ды құрады.

Бұл ретте, 2021 жылы ҚР ЖІӨ-дегі құрылыс үлесінің төмендеуіне қарамастан, бұл көрсеткіш шикізаттық емес сала үшін ең үлкен мәндердің бірі болып табылады.

Ұлттық статистика бюросының деректері бойынша Қазақстанда
2021 жылғы қаңтар-желтоқсанда құрылыс жұмыстарының көлемі 5 495 181,2 млн. теңгені құрады, бұл 2020 жылға қарағанда 10,2%-ға артық
(*4 934 069,2 млн. теңге*). Құрылыс жұмыстарының жалпы көлемінен мемлекеттік меншіктің шаруашылық жүргізуші субъектілері орындауға 14 252,4 млн. теңге (*0,3%*), жеке меншік – 4 746 803,5 млн. теңге (*86,3%*), шетелдік меншік – 734 125,3 млн. теңге (*13,4%*) тиесілі.

2021 жылдың қаңтар-желтоқсан айларында ең көп жұмыс көлемі мыналардың құрылысы бойынша орындалды: инженерлік құрылыстар – 1 053 048,4 млн. теңге, тұрғын ғимараттар – 971 316,7 млн. теңге, автомагистральдар, көшелер мен жолдар – 924 877,4 млн. теңге, өнеркәсіптік ғимараттар – 875 780,9 млн. теңге және оқу орындарының ғимараттары – 295 400,8 млн. теңге. Қаңтар-желтоқсан айларында 45 683 жаңа ғимараттың құрылысы аяқталды, оның ішінде 43 483 тұрғын үй және 2 200 тұрғын емес.

Жалпы білім беретін мектептер – 90, мектепке дейінгі ұйымдар – 32, ауруханалар – 11 және амбулаториялық-емханалық ұйымдар – 18 пайдалануға берілді.

Ведомстводан тыс кешенді сараптаманың бірыңғай ақпараттық жүйесінен алынған мәліметтерге сәйкес *(gosexpert.kz)* *(бұдан әрі – ВТКСБАЖ)*
2017-2021 жылдары жаңа құрылыс бойынша барлығы *(жойылғандарын қоса алғанда)* 69 210 ведомстводан тыс кешенді сараптама *(бұдан әрі – ВТКС)* қорытындысы берілді, оның ішінде оң нәтижемен – 65 116 *(«Мемсараптама» РМК – 14 900 бірлік немесе 22,9%, аккредиттелген сараптамалық ұйымдармен – 50 216 бірлік немесе 77,1%)*, теріс нәтижемен – 4 094 *(«Мемсараптама» РМК – 2 041 бірлік немесе 50%, аккредиттелген сараптамалық ұйымдармен – 2 053 бірлік немесе 50%)*. Жалпы 69 210 бірліктің ішінен сол немесе басқа да себептермен 596 бірлігі жойылды.

«Мемсараптама» РМК-ның деректері бойынша 2017-2021 жылдар кезеңінде сомасы – 51 348 326,0 млн. теңгеге барлығы 16 941 бірлік құжаттама қаралды, сомасы 47 157 008,0 млн. теңгеге 12 000 бірлік бекітуге ұсынылды;
сомасы 461 800,0 млн. теңгеге 1 720 бірлік құжаттама пысықтауға қайтарылды; ВТКС нәтижелері бойынша сметалық құнының жалпы төмендеуі –
4 574 852,0 млн. теңге, ұлғайтуға – 429 949,0 млн. теңге ұсынылды.

Бес жылдық кезең ішінде жүргізілген сараптамалардың нәтижелері «Мемсараптама» РМК-ның жүргізілген ВТКС іс жүзінде бір деңгейде екендігін көрсетеді, бұл ретте аккредиттелген сараптамалық ұйымдар *(бұдан әрі – АСҰ)* бойынша жүргізілген ВТКС санының 2017 жылғы 7 811-ден 2021 жылы 13 069-ға (*67,3%*) дейін ұлғаюы жүріп жатыр және ВТКС жалпы санындағы үлесі 2021 жылы 80,2% жетті. Себебі, ВТКС өткізу қызметтері нарығын ырықтандыру.

Бұл ретте АСҰ берген оң қорытындылардың үлесі орта есеппен бес жылдық кезеңде 96,1% құрады, ал «Мемсараптама» РМК – 88%, 2021 ж. АСҰ берген теріс қорытындыларының үлесі – 2,5%, «Мемсараптама» РМК – 10%.

2021 жылы сыртқы әрі ішкі күйзелістерді қамтитын бірқатар жағдайларға байланысты Қазақстанның құрылыс секторы елеулі қиындықтарға тап болды, бұл құрылыс жұмыстары көлемінің төмендеуіне әсер етті.

Құрылыс саласындағы сарапшылар осы көрсеткіштің төмендеу проблемаларының бірі құрылыс материалдарының қымбаттауы деп есептейді.

 Осыған байланысты, аудитпен Сметалық бағалар жинақтары негізінде Нұр-Сұлтан және Алматы қалаларындағы негізгі құрылыс ресурстарына баға серпініне және олардың өзгеру себептеріне талдау жасалынды.

 Мәселен, Нұр-Сұлтан қаласында іс жүзінде барлық материалдың бағасы өскені байқалады. Сонымен, 2019 жылы М-400 маркалы цементке бағаның 2018 жылмен салыстырғанда 27%-ға күрт өскен, 2020 және 2021 жылдары бағаның жыл сайынғы өсуі 7%-ды құрады, 2018 жылы күштік мыс кабелінің бағасы 2017 жылмен салыстырғанда 28%-ға, 2021 жылы 2020 жылмен салыстырғанда 53%-ға өсті.

 2021 жылы құрылыс материалдарының барлық түрі іс жүзінде 50%-ға, ал кейбір материалдар бойынша 100%-ға қатты қымбаттайды.

*№2 сурет – 2017-2021 жылдар кезеңінде Нұр-Сұлтан қаласы бойынша бірқатар құрылыс материалдарының сметалық бағасының өзгеру серпіні.*

№2 суреттің деректері Нұр-Сұлтан қаласы бойынша 5 жылдық кезең ішіндегі бағаның өзгеруін сипаттайды, өсім қарқынын есептеу 2021 жылға қарай бағаның 2017 жылмен салыстырғанда қаншалықты көтерілгенін көрсетеді: керамикалық кірпіш – 44%-ға, силикат кірпіш – 72%-ға, қабырғалық блок – 81%-ға, арматуралық болат – 88%-ға, мыс кабелі – 107%-ға, болат құбыр – 76%-ға, екітаврлы білік – 92%-ға, ауа құбыры – 130%-ға.

2017-2021 жылдар кезеңінде Алматы қаласы бойынша 17 материал бойынша сметалық бағалар жинағы *(ҚҚС-сыз)* да бағалардың жыл сайынғы ұлғаюын көрсетеді. Мәселен, керамикалық кірпіштің бағасы 2021 жылы
2020 жылғы бағадан 81%-ға жоғары болды, арматуралық болат – 57%-ға, екітаврлы білік – 48%-ға, ауа құбыры – 48%-ға, мыс кабелі 53%-ға өсті.

«Қазиндастри» АҚ *(www.Qazindustry.gov.kz)* есебінің деректері бойынша БЖК-2025 мемлекеттік бағдарламасына маркетингтік зерттеулер жүргізу шеңберінде құрылыс материалдары өндірісі саласы құрылымының айқын шикізаттық бағыты бар, республикада жоғары дәрежеде қайта өңдеу өнімдерін өндіретін және құрылыс кешенінің қазіргі заманғы талаптарына сәйкес келетін кәсіпорындар жеткіліксіз.

Цемент, құрылыс кірпіші, асбест-цемент және минералды мақта бұйымдары өндірісінің дамуының жеткіліксіздігіне энергия сыйымдылығы *(шығындардың 20%)*, материал сыйымдылығы, сондай-ақ өндірістің жүк сыйымдылығы *(шығындардың 30%)* әсер етеді.

Тиісінше, монополистер кәсіпорындарының тарифтік және баға қысымы *(газ, отын, бензин, электр энергиясы және тасымалдау тарифтерінің өсуі)* құрылыс материалдарын дайындаудың өзіндік құнын арттырып, олардың бәсекеге қабілеттілігін төмендетеді және импорттың ұлғаюына алып келеді.

Бұл ретте құрылыс материалдары мен бұйымдары құрылыс үшін негіз бола отырып, әдетте құрылыс объектілерінің сметаларында тұрғын үй ғимараты құнының 65%-на дейін қалыптастырады.

Қазақстанда цементті тұтыну оның өндірісінен асып түседі, ол негізінен Ресейден келетін импорт есебінен жабылады *(Аудиторлық қорытындыға №1 қосымша).*

 Алайда, цемент пен әк өндірісінде парадоксалды жағдай қалыптасты, бұл кезде кәсіпорындар жылына орта есеппен 65%-ға жүктелген, бұл ретте өндіріс көлемі 13 млн. тонна өндірістік қуаттан 9 млн. тоннаны құрайды. Айырмашылықты РФ мен ЕАЭО елдерінен келетін импорт құрайды, ол отандық кәсіпорындарға өз қуаттарын жүктеуді шектейді.

Өңірлерде цементке қажеттіліктің қамтамасыз етілу деңгейінің әртүрлі екенін ескерсек, Иран және Ресей цементін тұтынатын негізгі өңірлерге Қазақстанның батыс және солтүстік өңірлері жатады. Сондай-ақ Өзбекстан, Қырғызстан және РФ-ға экспорт көлемі өсуде *(2017 ж. - 902,7 мың тонна, 2018 ж. - 1 880 мың тонна, 2019 ж. - 1 655,6 мың тонна, 2020 ж. - 1 981,9 мың тонна, 2021 ж. - 1 575,6 мың тонна, Экспорттың жалпы көлемінің 60-ы Өзбекстанға кетеді).*

Қазіргі уақытта ҚХР мен РФ-дан келетін табақ шыны, кірпіш, арматура импортына тәуелділік сақталуда *(Аудиторлық тапсырмаға № 2 қосымша).*

Осылайша, құрылыс материалдарының қымбаттауының себептерінің бірі нарықтың едәуір бөлігін құрайтын Ресей Федерациясы мен ҚХР-дан әкелінетін құрылыс материалдарына бағаның әсері болып табылады.

**Қолда бар өндірістік қуаттар мен жергілікті шикізатты** ескере отырып, кірпіш *(керамика)* бойынша «орта қайта балқыту» өнімдерін импортты алмастыру бойынша өндірістің 73,2 млн. АҚШ долл., бетонды арматуралауға арналған арматурада - 93,2 млн. АҚШ долл., цементке - 60,7 млн. АҚШ долл., битумнан жасалған шатыр материалы - 18,9 млн. АҚШ долл., шыныға - 45,6 млн. АҚШ долл. өсу әлеуеті бар.

Жоғарыда айтылғандай, құрылыс секторы тұтастай алғанда Қазақстан экономикасына белгілі бір ықпал етеді, атап айтқанда шикізаттық емес сала үшін маңызды мәнді *(ҚР ЖІӨ-дегі құрылыс үлесінің 6,8%-ы)* көрсетеді және осы бағыт бойынша тұрақтылықты сақтау құрылыс саласындағы уәкілетті органның басым бағыты болып табылады.

Осылайша, ҚР Индустрия және инфрақұрылымдық даму министрлігінің *(бұдан әрі – ИИДМ)* 2020-2024 жылдарға арналған стратегиялық жоспарын талдау Комитеттің баға белгілеу және құрылыстың сметалық құнын айқындау бағыты бойынша жұмысының басты бағыты сметалық есептердің анықтығын арттыру және ағымдағы нарықтық бағаларға байланысты жобалау сәтінде құрылыс құнын айқындау мүмкіндігін қамтамасыз ету болып табылатынын көрсетті.

Комитет өз құзыреті шегінде, ҚР заңнамасына сәйкес тұрақты негізде сәулет, қала құрылысы және құрылыс қызметі саласындағы бақылау және іске асыру функцияларын қамтамасыз ету жұмыстарын жүргізеді.

 Ағымдағы жылы қалыптасқан геосаяси жағдайға байланысты туындаған көліктік-логистикалық дағдарыс аясында Қазақстанда, басқа елдердегідей, объектілер құрылысының қымбаттауы және құрылыс материалдарын жеткізушілердің алыпсатарлық әрекеттерінің өсуі өткір мәселе болып отыр. Осыған байланысты ішкі нарықтың құрылыс материалдарына қажеттілігін қанағаттандыру, сондай-ақ импортқа тәуелділікті төмендету және бағаның ауытқуын болдырмау үшін **2025 жылға дейін** өңірлер әкімдіктерімен, даму институттарымен және «Атамекен» ҰКП-мен келісім бойынша құрылыс индустриясы жобаларын 2025 жылға дейін егжей-тегжейлі іске асыру жөніндегі жол картасы әзірленіп, бекітілді.

 Сондай-ақ Комитет бюджеттік объектілердің аяқталмаған құрылысының санын арттыру тәуекелін төмендету мақсатында құрылыс ресурстары құнының елеулі ауытқуларына жедел ден қою үшін құрылыс материалдарына өзекті сметалық бағалардың жинақтарын шығарады.

 Алайда, жүргізілген аудиторлық іс-шарамен тұтастай алғанда республиканың бәсекеге қабілетті құрылыс саласын дамыту үшін уәкілетті орган тарапынан қабылданатын шаралардың жеткіліксіз екенін көрсететін бірқатар бұзушылықтар мен кемшіліктер анықталды.

 **2.2. Мемлекеттік аудиттің негізгі нәтижелері**

***2.2.1. Құрылыс ресурстарының ағымдағы бағаларын мониторингілеу және олардың сметалық бағаларын есептеу***

Құрылыстағы баға белгілеу жөніндегі қолданыстағы нормативтік құжаттар құрылыс құнын айқындауға арналған сметалық-нормативтік база болып табылады және бірыңғай тұжырымдамалық-әдістемелік негізде әзірленген, бірлесіп жұмыс істейтін және құрылыстың сметалық құнын айқындау үшін нормативтік-құқықтық негізді құрайтын мемлекеттік сметалық нормативтердің жиынтығын білдіреді.

Құрылысты жоспарлау кезінде қолданылатын баға белгілеудің сметалық стандарттарының қатарына конструктивтік элементтер *(іргетас, еден, қабырғалар, шатыр)* мен жұмыс түрлеріне арналған құнының кеңейтілген көрсеткіштері *(бұдан әрі – КЖТ ҚКК)* және жабдықтың, жиһаздың, жабдықтың және құрылыс-монтаж жұмыстарының *(бұдан әрі – ҚМЖ)* құнын қамтитын ғимараттар мен құрылыстардың тұтынушылық сипаттамасына арналған құрылыс құнының кеңейтілген көрсеткіштері *(бұдан әрі – ТС ҚКК)* кіреді.

Сметалық құнды есептеу кезінде ҚКК-ны қолдану мақсаты инвестицияларды жоспарлау кезінде *(инвестициялық ұсыныс, техникалық-экономикалық негіздеме (бұдан әрі – ТЭН), техникалық тапсырма)* тапсырыс берушінің сметалық лимитін және қажеттілігін айқындау болып табылады. КЖТ ҚКК жобалаушы үшін ЖСҚ әзірлеу процесінде шекті құнның асып кетуіне жол бермеу мақсатында құрал болып табылады.

Жоғарыда көрсетілген базаны қалыптастыруды *(әзірлеуді)* ведомстволық бағынысты бейінді институты «Қазақ құрылыс және сәулет ғылыми-зерттеу жобалау институты» АҚ *(бұдан әрі – «ҚазҚСҒЗЖИ» АҚ)*, оларды Комитеттің бекіту рәсімінен міндетті түрде өте отырып және интернет-ресурстарда орналастыра отырып жүзеге асырады.

Ережеге сәйкес, Комитеттің сметалық баға белгілеу бөлігіндегі функцияларының бірі құрылыс ресурстарының ағымдағы бағаларын мониторингілеу болып табылады.

Алайда, Комитеттің түсіндірмесіне сәйкес, бұл процесті мемлекеттік тапсырманы орындау туралы шарт негізінде «ҚазҚСҒЗЖИ» АҚ жүзеге асырады, **бұл ретте ұйымның жарғысында бұл міндет жоқ**.

Баға ақпаратын жинау Құрылыс материалдарының, бұйымдардың және
1-СМИО конструкциясының босату бағалары туралы тоқсан сайынғы есеп *(бұдан әрі – Босату бағалары туралы есеп)*, сондай-ақ прайс-парақтар және БАҚ-та орналастырылған басқа да қолжетімді ақпарат нысанында құрылыс ресурстарын өнім берушілердің Комитетке ұсынатын статистикалық деректері негізінде жүзеге асырылады.

Сонымен бірге, өнім берушілердің Босату бағалары туралы осы есепті ұсынбағаны үшін **жауапкершілік шаралары қарастырылмаған**, бұл құрылыс материалдарының бағасы мен сату көлемі туралы сенімді ақпаратты көрсете отырып, базалық кәсіпорындардың тізімін толығымен қалыптастыруды қиындатады.

Бұдан басқа, **Босату бағалары туралы** осы есеп статистика органдарына ұсыну үшін қажетті **ресми есептер болып табылмайды**, бұл статистикалық органның интернет-ресурсында жарияланатын көрсеткіштердің айырмашылығына әсер етеді.

*Мысалы: «В25 М350 маркалы Бетон» материалы бойынша 2020 жылы Нұр-Сұлтан қаласы бойынша өнім берушілер тізбесіне 9 ұйым енгізілді, олардың 4-еуі ғана есеп берген.*

Тиісінше, сатылған өнімнің бағасы мен көлемі бойынша толық ақпараттың болмауына байланысты сметалық баға ірі өндірушілердің сайттарында орналастырылған прайс-парақтар бойынша есептелген.

Бұдан басқа, 2020-2021 жылдары орташа сметалық бағаны есептеу кезінде жоғарыда көрсетілген түрдегі бетон бойынша өнім берушілердің базалық кәсіпорындарының тізбесіне МКК деректері бойынша осы кезеңде өнімді өткізу бойынша айналымдары жоқ *(МКК 11.03.2022 ж. №13-3-11/13295 жауабы)* ұйым *(«Мақсат» Астана бетон комбинаты» ЖШС)* енгізілген.

Сондай-ақ, нормативтік құжатта нарықты жеткілікті өнім көлемімен қамтамасыз ететін өндірістік қуаттылыққа мониторинг жүргізу мақсатында базалық кәсіпорындар тізбесіне енгізу үшін өнім берушіні таңдау бойынша өлшемшарттардың бірі **нақтыланбаған** және өнім берушілерді объективті түрде таңдауға мүмкіндік бермейтіні атап өтілді.

***2.2.2. Құрылыс мерзімдерін ұлғайтудың объектілер құрылысының сметалық құнына әсері.***

 2017-2021 жылдары «Мемсараптама» РМК деректеріне сәйкес жаңа құрылыстың 269 мемлекеттік инвестициялық жобасы бойынша құрылыстың сметалық құнын ұлғайту жағына 659 564,6 млн. теңге сомасына жобалау-сметалық құжаттамаға *(бұдан әрі – ЖСҚ)* түзету жүргізілді.

Оның ішінде сомасы 393 106,6 млн. теңгеге\* 75 түзету немесе 27,9% КВТСБАЖ порталының деректеріне сәйкес мынадай негізгі себептер бойынша жүргізілді:

*Анықтама ретінде: \* түзетудің негізгі сомасы 2017 жылға* «*Kazakhstan Petrochemical Industries Inc.*» *ЖШС (Атырау облысында интеграцияланған газ-химия кешенінің құрылысы) бойынша сомасы 323 541,7 млн. теңгеге (82,3%) тиесілі.*

- **ЖСҚ**, оның сараптамасының **ескіруі** *(яғни* ***жұмыстар*** *әзірленген немесе бекітілген сәттен бастап 3 жыл ішінде* ***басталмаған****)*;

 *Мысал: 2017-2018 жылдары аудандық және қалалық соттардың
11 ғимараты құрылысының сметалық құны 687,6 млн. теңгеге ұлғайды, өйткені 2013-2014 жылдары әзірленіп, бекітілген бастапқы ЖСҚ ескірген. Оның үстіне, 9 жоба бойынша құрылыс* ***басталған жоқ (яғни бастапқы ЖСҚ (2013-2014 жылдар) ғана емес, оны түзету де (2017-2018 жылдар****) ескірген. Нәтижесінде 9 ЖСҚ бойынша әзірлеу мен түзетуге тиімсіз шығыстар 62,3 млн. теңгені құрайды.*

 - **қаржыландырудың болмауына**, ЖСҚ-ның сапасыз әзірленуіне байланысты құрылыстың **нормативтік мерзімдерін сақтамау**, соның салдарынан құрылыстың сметалық құнын ағымдағы бағаларға қайта есептей отырып, түзетуді талап етеді;

*Мысалдар: 1) «Орал қаласы Зачаганск кентінде 1500 орындық тергеу изоляторын салу» объектісі бойынша 2011 жылы ЖСҚ-ның сапасыз әзірленуі салдарынан 2017 жылы түзету жүргізілді және құрылыс материалдарының, жабдықтардың ағымдағы бағаларының өзгеруін ескере отырып, құрылыстың сметалық құны 5 541,8 млн. теңгеден (ағымдағы және болжамды бағалар бойынша 2011-2014 жж.) 9 666,1 млн. теңгеге дейін (2017-2019 ж.ж. бағалары бойынша) немесе 4 124,3 млн. теңгеге дейін артты. Сонымен қатар, бүгінгі күні құрылыс аяқталған жоқ, 2018 жылдан бастап жұмыстар тоқтатылды;*

*2) «Қарағанды қаласында 1500 орындық концерт залы» жобасы бойынша* ***сметалық құжаттаманы әзірлеу басталғаннан бері 10 жылдан астам уақыт өтті, ал құрылыс қаржыландырудың болмауына байланысты басталмады****, тиісінше бұл жобаның 4 341,9 млн. теңгеден (2008-2011 жылдардағы бағаларда) 16 687,8 млн. теңгеге (2008-2011 ж.ж. бағаларда), 2019-2022 жылдарда ағымдағы және болжамды бағаларда) немесе* ***12 345,9 млн. теңгеге*** *(284%) қымбаттауына әкеп соқты.*

- **мердігерлердің** өздерінің шарттық міндеттемелерін **орындамауы**, осыған байланысты объектілер консервацияланады, ішінара бұзылуға ұшырайды, кейіннен оларды қалпына келтіру үшін қосымша қаражат талап етіледі.

 *Мысалдар: 1) «Қарағанды қаласында 200 төсекке арналған облыстық көпбейінді балалар ауруханасын салу» жобасы бойынша құжаттама 2008 жылы сомасына 6 142,7 млн. теңгеге әзірленді, 2013 жылы 2013 - 2014 жылдардағы бағамен 8 214,5 млн. теңгеге түзетілді. 2013 жылғы желтоқсанда басталған құрылыс мердігерге талап-арыз жұмысына байланысты 2016 жылы тоқтатылды. Объект 4 жыл тұрып қалды (2017-2020 жж.) және 2021 жылы құрылысты аяқтауға ЖСҚ-ға кезекті түзету жүргізілді, оған сәйкес орындалған және қалдық жұмыс көлемінің жалпы сметалық құны 12 532,4 млн. теңгені құрады.*

*Осылайша, жоба әзірленгеннен бастап, оның сараптамасы 13 жылдан астам уақыт өтті,* ***құрылыс 8 жылдан астам уақыт бойы жалғасуда және бүгінгі күнге дейін аяқталған жоқ****. Бұл ретте, объект құрылысының сметалық құны 2008 жылдан бастап 2021 жылға дейін бұрын төленген жұмыстардың ақаулары мен зақымдануларын жоюға арналған шығыстарды қоса алғанда,* ***6 142,7 млн. теңгеден 12 532,4 млн. теңгеге*** *дейін өсті.*

*2) Осыған ұқсас жағдай «Алматы қаласы Түрксіб ауданындағы Красногорская көшесі, № 2 үй мекенжайы бойынша көп қабатты тұрғын үйлер мен жатақханалар салу» жобасы бойынша да байқалады. Екі 120 пәтерлік тұрғын үй бойынша (сыртқы инженерлік желілерсіз) құрылыстың нормативтік ұзақтығы* ***11 ай*** *болған жағдайда, құрылыс 2014 жылы басталып,* ***7 жылдан астам уақытқа созылуда*** *(2020 жылдан бастап объектілер консервацияланған), ал жобаны әзірлеу сәтінен бастап 10 жылдан астам уақыт өтті, бұл оның 3 257,8 млн. теңгеден 3 950,1 млн. теңге немесе 692,3 млн. теңгеге (21,2%) қымбаттауына әкеп соқты, бұл ретте ЖСҚ-ға тағы бір түзету енгізу жоспарланып отыр.*

ЖАО, ОМО және квазимемлекеттік сектор объектілерінен алынған ақпарат бойынша ЖСҚ-ға жоғарыда көрсетілген түзетулерді енгізуге арналған шығындар 893,7 млн. теңгені құрады, бұл мемлекеттік қаражатты **тиімсіз** пайдалануға жатады *(ЖСҚ-ның ескіруі – 402,7 млн. теңге, құрылыстың нормативтік мерзімдерінің бұзылуы бойынша – 491,0 млн. теңге).*

Сондай-ақ, ЖАО-дан қосымша алынған ақпарат барысында 2017 - 2018 жылдары мемлекеттік бюджет қаражаты есебінен сомасы 5 940,5 млн. теңгеге **292 ЖСҚ** әзірленгені анықталды, олар **ескірген және іске асырылмаған**, оның ішінде қаржыландырудың болмауына байланысты - 2 240,1 млн. теңгеге
232 ЖСҚ, бұл Бюджет кодексінің 4-бабының 6), 12) тармақшаларында көзделген **нәтижелілік** және **тиімділік қағидаттарын сақтамау** болып табылады.

Жоғарыда көрсетілген фактілер республикалық немесе жергілікті бюджеттерге енгізілмеген бюджеттік инвестициялық жобалар *(бұдан әрі - БИЖ)* бойынша ЖСҚ әзірлеуге жол бермеу жөніндегі Бюджет кодексінің 157-бабы 1, 6-тармақтарының талаптары ЖСҚ-ны түзетуге немесе оның ескіруіне әкеп соғатын фактілерді алып тастау үшін жеткіліксіз екенін куәландырады.

Атап айтқанда, мемлекеттік жоспарлау жөніндегі уәкілетті орган *(№129 қағидалар\*)* бюджеттік бағдарлама әкімшісінің *(бұдан әрі – ББӘ)* жаңа инвестициялық ұсынысына экономикалық қорытынды дайындау кезінде бұрын ЖСҚ әзірленген, қаржыландырудың болмауынан **іске асырылмаған, тоқтатыла тұрған** БИЖ-ді ескермейді. Осының салдарынан БИЖ-ді қаржыландыруды теңгерімсіз жоспарлауға, жеке әзірленген ЖСҚ өзектілігін жоғалтуға және құрылыстың нормативтік ұзақтығынан ауытқуға әкеп соғады.

*Анықтама ретінде: \*ҰЭМ-нің 2014 жылғы 5 желтоқсандағы № 129 бұйрығымен бекітілген МИЖ-дың инвестициялық ұсынысын әзірлеу немесе түзету, оған қажетті сараптамаларды жүргізу, сондай-ақ бюджеттік инвестицияларды жоспарлау, қарау, іріктеу, іске асырылуын мониторингілеу және бағалау және бюджеттік кредиттеудің орындылығын айқындау қағидалары.*

Бұл ретте құрылыс жобасын іске асырудың барлық сатыларында қадағалауға мүмкіндік беретін, олардың тарихи деректерін жинақтай және сақтай отырып, мемлекеттік инвестициялар, квазимемлекеттік сектор қаражаты есебінен қаржыландырылатын құрылыс жобаларын *(жоспарланатын, іске асырылатын (іске асырылмаған) немесе аяқталмаған)* **есепке алу мен мониторингілеудің бірыңғай базасы жоқ**.

Нәтижесінде мынадай фактілерге жол беріледі: *1-мысал) Семей қаласының құрылыс бөлімі 2020 жылы Семей қаласының «Қарағайлы» тұрғын ауданында 14 көп қабатты тұрғын үйдің құрылысына жалпы сомасы 90,1 млн. теңгеге 14 жеке жобалау құжаттарын әзірледі. Кейіннен ЖАО шешімі бойынша бір үйдің құрылысына арналған жер учаскесі жеке инвесторға берілді, тиісінше бұл жоба іске асырылмады, бұл ЖСҚ әзірлеуге* ***6,4 млн.теңге сомасында бюджет қаражатын тиімсіз пайдалануға*** *алып келді (бұл факт Семей қаласының ЖАО-дан сұратылатын ақпарат негізінде анықталды).*

*2-мысал) Семей қаласының ЖАО іс-қимылдарының келісілмеуіне байланысты
 2019 жылы бұрын «Семей қаласының Қарағайлы тұрғын ауданында 9 қабатты көппәтерлі тұрғын үйлердің құрылысына 20 жобаны әзірлеу» жобасы бойынша 20 тұрғын үйдің 12-сінің құрылысы жоспарланған учаскелерде мұз модулін және жастар сарайын салу бойынша шешім қабылданды, бұл егжей-тегжейлі жоспарлау жобасының өзгеруіне әкелді. Нәтижесінде, Семей қаласының құрылыс бөлімі* ***бұрын әзірленген ЖСҚ түзетуге******33,6 млн. теңгені*** *(орналасқан жерінің өзгеруіне байланысты) және* ***түзетілген жобаларға сараптама жүргізуге******14,9 млн. теңгені тиімсіз жұмсады*** *(бұл факт Семей қаласының ЖАО-нан сұратылатын ақпарат негізінде де анықталды).*

***2.2.3. МЖӘ шеңберінде жоспарланатын құрылыс жобаларына ведомстводан тыс кешенді сараптама жүргізу кезінде сметалық нормативтерді қолдану.***

*1. Білім беру объектілері*

Қазіргі уақытта Нұр-Сұлтан қаласының әкімдігі 2021-2027 жылдарға есептелген «Нұр-Сұлтан қаласында әрқайсысы 2000 орындық 6 жалпы білім беретін мектеп салу және пайдалану» МЖӘ жобасын іске асыруда. Мемлекеттік инвестициялар көлемі 58 171,9 млн. теңгені, соның ішінде мектептер салу кезеңінде сомасы 47 238,9 млн. теңгені құрайды.

6 мектеп бойынша мемлекеттік міндеттемелерді төлеу көлемі 30% мөлшеріндегі жобаларды қоса қаржыландыруды, инвестициялық шығындардың өтемақысын, қолжетімділік үшін төлемді қамтиды.

*Анықтама ретінде: Қолжетімділік үшін төлем операциялық шығындарды өтеу сомасынан және жекеше әріптеске МЖӘ объектісінің сапалық сипаттамаларын, сондай-ақ МЖӘ объектісінің жеке техникалық-экономикалық параметрлерін негізге ала отырып, МЖӘ объектісінің қолжетімділігін қамтамасыз еткені үшін сыйақы сомасынан тұрады.*

Жоғарыда көрсетілген мемлекеттік инвестициялардан басқа, МЖӘ шартына сәйкес мектептерді пайдалануға бергеннен кейін Жекеше әріптеске
сомасы 92 146,9 млн. теңге мемлекеттік білім беру тапсырысын төлеу көзделген.

МЖӘ жобасын жеке серіктес – «BINOM EDUCATION» ЖШС, жобалаушы – «Данайхан Стройтех» ЖШС іске асыруда.

«Нұр-Сұлтан қаласында мектептер салу» мемлекеттік инвестициялық жобасына инвестициялық ұсынысты Нұр-Сұлтан қаласының Құрылыс басқармасы сомасы 37 133,2 млн. теңгеге бекітті. Кейіннен инвестициялық ұсынысты түзетуді жүргізбей, жобаның құнын 58 171,9 млн. теңгеге дейін ұлғайту жүргізілді және «Нұр-Сұлтан қаласында алты жалпы білім беретін мектепті салу және пайдалану» МЖӘ жобасы ретінде іске асырылды.

Бұл Бюджет кодексінің 154-1-бабы 1-тармағының **бекітілген** инвестициялық **ұсыныстың** кешенді ведомстводан тыс сараптамадан өткен, **әзірленген ЖСҚ-ға** **сәйкес келмеуі** бөлігінде бұзылғанын көрсетеді,
бұл өз кезегінде сомасы 21 038,7 млн. теңге бюджет қаражатын тиімсіз жоспарлауға әкеп соқты.

Нәтижесінде 1 мектеп құрылысының құны бастапқы ұсыныспен (*4 872,2 млн. теңге)* **салыстырғанда орта есеппен 63,9%-ға өсіп,** 7 873,2 млн. теңгені құрады *(6 мектеп құрылысының жалпы құны – 47 238,9 млн. теңге).*

**Құрылыстың есептік сметалық құнын айқындау кезінде** жалпы сомасы 28 995,4 млн. теңгеге 16 мектеп бойынша жабдықтармен және жиһазбен жарақтандыру бөлігінде **құрылыс және сметалық нормалары бойынша ірілендірілген құндық көрсеткіштердің артуына жол берілді** *(Аудиторлық қорытындыға №3.1 қосымшадағы есептеулер).*

Бұл ретте, қуаты 2000 орындық бір мектепке арналған жабдыққа (ҚСІҚ) арналған нормативтік көрсеткіш Нұр-Сұлтан қаласында **2,7 есе** асып түсті *(нормативтік 419,5 млн. теңге кезінде жобаға нақты 1 542,5 млн. теңге көзделген)*. Атырау және Павлодар қалаларындағы ұқсас мектеп бойынша бұл көрсеткіш **7,7 есе** асып түсті *(сомасы 394,8 млн. теңгеге және 399,5 млн. теңгеге нормативтік жарақтандыру кезінде, іс жүзінде тиісінше сомасы 3 413,1 млн. теңге және 3 547,5 млн. теңге жоспарланған).*

Кейіннен «Мемэспертиза» РМК-ның оң сараптамаларын алған кезде Нұр-Сұлтан қаласында бір мектеп құрылысының құны орта есеппен 7 873,2 млн. теңге, ал Атырау қаласында ұқсас мектеп салу құны – 10 697,0 млн. теңге, Павлодар қаласында – 10 427,2 млн. теңге мөлшерінде қабылданды.

Сондай-ақ, Нұр-Сұлтан қаласындағы 6 мектеп бойынша құны 978,0 теңгені, Қазақстан бойынша 10 мектеп бойынша – 2 074 теңгені құрайтын құрылыс жобаларында көзделген жеке жабдықтар мен жиһаздардың ҚР Білім және ғылым министрлігінің 2016 жылғы 22 қаңтардағы № 70 бұйрығымен белгіленген **жарақтандыру нормаларына** сәйкессіздігі анықталды *(есептеулер Аудиторлық қорытындыға №3.2 қосымшада).*

*Мысалдар: 1) ақпараттық-коммуникациялық технологиялар кабинеттері жоғарыда көрсетілген нормативте көзделмеген «кіріктірілген ДК, web-камера, пернетақта мен кресло, 22 дюймдік мониторы бар Smart-парталармен» жабдықталған;*

*2) Директорлардың кабинеттері мен қабылдау бөлмелері жиһаз сейфтерімен, микротолқынды пештермен, электр шәйнектерімен, кофе қайнатқыштармен, тоңазытқыштармен жарақтандыруды көздейді.*

Бұдан басқа, еліміздің әртүрлі өңірлерінде 2000 орынға арналған мектеп жобалары бойынша жабдықтарға арналған бағаларға жүргізілген ішінара талдау Атырау қаласының мектебіндегі «Интерактивті панель Диагональ: 75 диагональ» жабдығы Нұр-Сұлтан қаласының мектебіндегі ұқсас жабдықтың бағасынан **2,5 есе** **жоғары** *(тиісінше 3,9 млн. теңге және 1,5 млн. теңге)* екенін көрсетті. Бұл ретте, жобалардың мемсараптамасы бір уақыт аралығында жүзеге асырылған *(2 000 орынға арналған барлық 9 мектеп бойынша салыстырмалы талдау Аудиторлық қорытындыға №3.3 қосымшада).*

Сондай-ақ, жобалаушы «Данайхан Стройтех» ЖШС ұсынған жобалау құжаттамасында *(прайс)* көрсетілген бағаларды ҚР Қаржы министрлігі Мемлекеттік кірістер комитетінің *(ЭШФ АЖ) (бұдан әрі – ҚР Қаржыминінің МКК)* деректерімен талдау кезінде технологиялық жабдық құнының негізділігін растамайтын фактілер анықталды.

*Мысалы: Нұр-Сұлтан қаласындағы мектеп бойынша Тапсырыс беруші бекіткен жабдықтар тізбесі бойынша 1 535 позицияның 20-сы бойынша «BI Global» ЖШС-ның (мердігер) нақты шығындары мен ЖСҚ бойынша жоспарланған шығыстар арасында 114 млн. теңге сомасына немесе сатып алу фактісінен 47,1%-ға жоғары айырмашылық белгіленген.*

Осылайша, пайдалануға берілген 4 мектеп бойынша нақты және жоспарланған шығындар арасындағы жалпы айырмашылық 456,1 млн. теңгені құрады *(есептік деректер бойынша).*

Мемлекеттік қолдау шараларын ескере отырып, қаржы-экономикалық модельге сәйкес Жеке әріптестің қарыз қаражаты бойынша «Даму» КДҚ» АҚ жобасы құнының 70%-ы мөлшерінде «Қарапайым заттар экономикасы» бағдарламасы шеңберінде екінші деңгейдегі банкке пайыздық мөлшерлеменің бір бөлігі *(14%-дан 6%-ға дейін)* субсидияланады деп болжанады.

*Анықтама ретінде: «Даму» КДҚ» АҚ деректеріне сәйкес 2022 жылғы 1 сәуірдегі жағдай бойынша «BINOM EDUCATION» ЖШС-мен жалпы сомасы 21 565,5 млн. теңгеге Субсидиялау шарты жасалды, олар бойынша 946,1 млн. теңге сомасында субсидиялар төленді.*

«Мемлекеттік-жекешелік әріптестік туралы» Заңның 32-бабын бұза отырып, **Жеке әріптесте («BINOM EDUCATION» ЖШС) материалдық және еңбек ресурстары болмаса да, ол** Нұр-Сұлтан қаласында МЖӘ шарты бойынша міндеттемелерді орындау үшін анықталды *(заңды тұлғаны мемлекеттік тіркеу 11.06.2020 ж., Жекеше әріптесті айқындау жөніндегі конкурс қорытындыларының 10.07.2020 ж. хаттамасы).*

2021 жылы Жекеше әріптес МЖӘ-нің 3 шарты бойынша құрылыс жұмыстарын мерзімінен бұрын орындаған кезде №249-нқ баға белгілеу жөніндегі нормативтік құжатты бұза отырып, жалпы сомасы 121,8 млн. теңгеге инжинирингтік қызметтер бойынша шығыстардың белгіленген лимиттері мектеп құрылысының сметалық құнынан пайызбен асып түсті. Бұдан басқа, Нұр-Сұлтан қаласының мектептерінің біріне сомасы **0,3 млн. теңгеге** оқу мүкәммалын жеткізу қамтамасыз етілмеген.

*Анықтама ретінде: Нұр-Сұлтан қаласының Құрылыс басқармасында, «Мемсараптама» РМК-да мектептерді жобалауға және салуға қатысты аудит жүргізу барысында анықталған рәсімдік бұзушылықтар мен кемшіліктер Аудиторлық қорытындыға қосымша қоса беріледі (№4 қосымша).*

Аудит объектісінің ұсынылған деректері бойынша жаңа мектептерді жарақтандыру **сметалық** жарақтандырудың қазіргі деңгейі 10% шегінде болған кезде оларды «Назарбаев Зияткерлік мектептері» ДБҰ стандарттарына теңестіру мақсатында жүзеге асырылды.

***Сонымен қатар,*** **Kazinform агенттігінің** деректері бойынша 2020 жылғы желтоқсанда ҚР Премьер-Министрінің бірінші орынбасары Ә.Смайылов
BI-Group холдингі іске асыратын жаңа модель бойынша мектептерді салу кезінде техникалық жабдықтармен жарақтандыру шығындарын оңтайландыру және бірыңғай пакет әзірлеу жөнінде кеңес өткізді. Алайда, ҚР Білім және ғылым министрлігінен алынған ақпарат бойынша *(06.04.2022 ж. №1541-3-1207-2/11-3)* жоғарыда көрсетілген Жарақтандыру нормасы келісу сатысында, бұл ретте өңірлерде BINOM мектептерінің құрылысы толық қарқынмен жүріп жатыр.

Сонымен қатар, №249-нқ[[1]](#footnote-1) Баға белгілеу бойынша нормативтік құжаттың 38-тармағын, ҚР ҚН 1.02-03-2011\* «Құрылысқа арналған жобалық құжаттаманы әзірлеу, келісу, бекіту тәртібі және құрамы», ҚР ҚН 3.02-11-2011 «Жалпы білім беру ұйымдары», №299[[2]](#footnote-2) Ведомстводан тыс кешенді сараптама жүргізу қағидаларының 11-тармағын бұза отырып, аталған мектептер бойынша жобалық құжаттама құрылыс және сметалық нормалардан асып кетуіне қарамастан, **қолданыстағы нормативтік актілерге сәйкестігіне мемлекеттік сараптамадан өтті.**

*2. Денсаулық сақтау объектілері*

ҚР Президентінің 2020 жылғы 14 қыркүйектегі №413 Жарлығының 86-тармағын іске асыру үшін ҚР Үкіметінің 2021 жылғы 12 қазандағы № 725 қаулысымен бекітілген «Дені сау ұлт» әрбір азамат үшін сапалы және қолжетімді денсаулық сақтау» ұлттық жобасы шеңберінде 2025 жылға дейін 20 көпбейінді аурухананың *(бұдан әрі – Аурухана)* құрылысы бойынша жобаларды іске асыру көзделген.

Бүгінгі таңда 20 жобаның 11-і бойынша әлеуетті Жекеше әріптестер анықталды.

Түркістан, Петропавл, Нұр-Сұлтан және Қостанай қалаларында
4 аурухананың құрылысы басталды, олар жеке қаржылық бастама тәртібімен бастамашылық етілді *(құрылыстың басталу фактісі бұрын жүргізілген аудиторлық іс-шаралармен расталды).*

Сонымен қатар, Денсаулық сақтау министрлігінен алынған ақпаратқа сәйкес *(01.03.2022 ж. № 01-1-18/5203) (бұдан әрі – ДСМ)*, Жекеше әріптестер ағымдағы күнге бизнес-жоспарлар ұсынбаған, олармен МЖӘ шарттары жасалмаған.

№129 қағидаларда\* бизнес-жоспарлардың оң экономикалық сараптамаларын ескере отырып, ТЭН-ге ведомстводан тыс сараптама жүргізу қажеттілігі туралы талап көзделмегенін, ал инвестициялық ұсынысқа оң сараптамаларды ескере отырып, ТЭН-ге сараптамаларды әзірлеу және жүргізу қажеттілігі бойынша нақты талаптар айқындалғанын атап өту қажет.

*Анықтама ретінде: \*ҰЭМ-нің 2014 жылғы 5 желтоқсандағы № 129 бұйрығымен бекітілген МИЖ-дың инвестициялық ұсынысын әзірлеу немесе түзету, оған қажетті сараптамаларды жүргізу, сондай-ақ бюджеттік инвестицияларды жоспарлау, қарау, іріктеу, іске асырылуын мониторингілеу және бағалау және бюджеттік кредиттеудің орындылығын айқындау қағидалары.*

Бұдан басқа, «Қазақстан Республикасындағы сәулет, қала құрылысы және құрылыс қызметі туралы» Заңда, құрылыс саласындағы қолданыстағы нормативтік актілерде **мемлекеттік инвестицияларға МЖӘ шеңберінде қаржыландырылатын жобалар жатпайды**, бұл Бюджет кодексінің
151-бабының ережесіне қайшы келеді.

Нәтижесінде МЖӘ шеңберіндегі жобалар бойынша ТЭН-нің экономикалық және ведомстводан тыс кешенді сараптамаларынан өту кезінде инвестициялық ұсыныста немесе бизнес-жоспарда көрсетілген құнның ТЭН-нің деректерімен сәйкес келмеу тәуекелі туындайды, сондай-ақ олар бойынша қаржыландыруды мемлекеттік инвестицияларға жатқызбауына байланысты осы жобаларға құнын тұтастай айқындау кезінде құрылыстың сметалық құнының ірілендірілген көрсеткіштері қолданылмайды.

Осылайша, «Мемсараптама» РМК 2021 жылдың IV тоқсанында екі денсаулық сақтау нысанының құрылысы бойынша – «Түркістан қаласында
570 орындық көпбейінді аурухана салу және пайдалану» және «Көкшетау қаласында 630 орындық көпбейінді аурухана салу және пайдалану» жобалары қарауға ұсынылды, оның барысында ТЭН көрсеткіштерін салыстырмалы талдау кезінде мынадай негізсіз айырмашылықтар анықталды:

- Түркістан қ. үшін ТЭН-де 1 төсек-орынның үлестік құны 356,04 млн. теңгені, ал Көкшетау қ. үшін ТЭН-де - 286,7 млн. теңгені құрайды, бұл ретте Көкшетау қ. ғимараттарының алаңы 22 357,53 шаршы метрге (*20%*) артық, ал төсек-орындар тиісінше 60 бірлікке артық;

- Түркістан қаласы бойынша ТЭН-де медициналық технологиялық жабдыққа жұмсалатын жалпы шығындар сомасы Көкшетау қаласына арналған шығыннан 33,05 млн. теңгеге жоғары.

*Анықтама ретінде: жоғарыда аталған «Мемсараптама» РМК жобалары бойынша теріс қорытындылар берілді.*

Денсаулық сақтау министрлігі Медициналық және фармацевтикалық бақылау комитетінің «Дәрілік заттар мен медициналық бұйымдарды сараптау ұлттық орталығы» *(бұдан әрі – ДЗСҰО) (13.12.2021 ж. № 01-03-04/6470)* жоғарыда көрсетілген ауруханаларды салу және пайдалану үшін жүргізілген клиникалық-технологиялық негіздеменің негізінде Түркістан қ. - 389, Көкшетау қ. - 335 қорытынды берілді.

Бұл ретте, клиникалық-технологиялық негіздемеге сараптама жүргізу кезінде медициналық жабдықтардың барлық тізбесі бөлінісінде салынып жатқан объектінің қажеттілігін талдау ДЗСҰО міндеттемелеріне кірмейтіні түсіндірілген.

Алайда, құрылыс жөніндегі нормативтік актілерінде *(2007 жылғы
29 мамырдағы №163 бұйрық)* Тапсырыс беруші № ҚР ДСМ-1[[3]](#footnote-3) әдістемесіне және № ҚР ДСМ-247/2020[[4]](#footnote-4) қағидаларына сәйкес денсаулық сақтау объектілерін жобалау, жобалау ұйымының **қажеттілігін** айқындау және **құнын** жоспарлау кезінде медициналық бұйымдардың тізбесін іріктеуге дәрілік заттар мен медициналық бұйымдардың айналысы саласындағы мемлекеттік сараптама ұйымының *(ДЗСҰО)* қатысуын қамтамасыз етуі қажет деп айқындалған.

Сонымен қатар, ҚР Қаржыминінің МКК ұсынған деректер негізінде Түркістан қ. және Көкшетау қ. көпбейінді ауруханаларының ТЭН әзірлеу кезінде ТМККК шеңберінде және *(немесе)* МӘМС жүйесінде медициналық бұйымдардың шекті бағаларын реттеу бөлігінде ДЗСҰО мемлекеттік сараптаманы сапалы жүргізу мәніне аудит барысында *(02.09.2021ж. № 7-4-10/2292-И)* 2020 жылдың желтоқсан айында ҚР-ға әкелінген күні сараптаудан өткен медициналық бұйымның кедендік құнына талдау жасалды *(№ҚР ДСМ-247/2020 қағидаларына сәйкес соңғы 12 айда әкелу фактісі)*, бұл ретте бағаны талдау үшін ең үлкен құндық көрсеткіш алынды, онда **220,2 млн. теңге сомасына немесе 27,6%-ға алшақтық** анықталды.

Осылайша, Осылайша, ДЗСҰО-ның медициналық бұйымның саудалық атауына және техникалық сипаттамасына клиникалық-технологиялық негіздеме мен баға сараптамасын жүргізуі тиісті әсерді қамтамасыз етпейді, оның мақсаты ауруханалар салуға арналған шығындар құнының өсуіне жол бермеу арқылы көрсетілген объектілер құрылысына салынатын инвестициялардың орындылығы мен тиімділігін айқындау болып табылады.

Сондай-ақ, ДСМ салалық құжаттарында денсаулық сақтау объектілерін медициналық жабдықтармен жарақтандыру деңгейіне қойылатын ең төменгі талаптар[[5]](#footnote-5) ғана көзделгенін атап өту қажет.

2022 жылғы 21 қаңтарда ҚР Премьер-Министрі Ә. Смайыловтың төрағалығымен өткен МЖӘ шеңберінде көпбейінді ауруханалар салу мәселелері жөніндегі кеңес хаттамасына сәйкес, ИИДМ-ге ДСМ-мен бірлесіп медициналық бұйымдарсыз аурухана салудың 1 м2 шекті құнын және 1 төсек-орынға арналған шекті алаң нормативін айқындау, сондай-ақ ДСМ-ге МЖӘ жобалары бойынша медицина бұйымдарының тізбелерін оңтайландыру мәселесін қарау жөнінде тапсырмалар берілген.

ҚР Премьер-Министрінің берген тапсырмасын орындау үшін «ҚазҚСҒЗЖИ» АҚ *(14.02.2022 ж. № 01-24/Д-283//21-05/07-1059п.3.)* өңірлер бөлінісінде халықаралық тәжірибені ескере отырып, ауруханалар аналогтары объектілері бойынша құрылыс құнын алдын ала есептеу жүргізілді, онда аурухананың жалпы алаңының 1 м2 құны *(Түркістан облысы технологиялық жабдықты, жиһаз бен мүкәммалды есепке алмағанда)* құрылыс-монтаждау жұмыстары мен инженерлік жүйелердің құнын қоса алғанда, шамамен 405,7 мың теңгені құрады.

Сонымен қатар, «ҚазҚСҒЗЖИ» АҚ халықаралық ұқсас объектілер бойынша медициналық жабдықтың, жиһаз бен мүкәммалдың үлесі объект құрылысының жалпы құнының 15%-нан 35%-ына дейін ауытқып отырғанын, отандық ұқсас объектілер бойынша – объект бойынша құрылыстың жалпы құнының 35 - 60%-ын құрайтынын көрсетеді.

Осылайша**,** «ҚазҚСҒЗЖИ» АҚ-ның тұжырымдарына сүйене отырып, **Түркістан қ. көпбейінді аурухананың ТЭН-інде медициналық жабдықтың,** жиһаз бен мүкәммалдың үлесі 65,5%-ды *(жалпы сметалық құны 202 943,0 млн. теңгеге 132 985,1 млн. теңге)* құрайтынын ескерсек, «ҚазҚСҒЗЖИ» АҚ жоспарлауға ұсынатын 60%-ға қарағанда, құрылыстың сметалық құнының 5%-ға немесе 6 649,3 млн. теңгеге артқаны байқалады.

Сондай-ақ, Түркістан қ. көпбейінді аурухананың ТЭН-де **(теріс ВТКС бар)** ҚМЖ мен инженерлік жүйелерінің құны 69 957,9 млн. теңгені *(88 792 ш.м. немесе 1 ш.м. үшін 787,9 мың теңге)*, ал Көкшетау қаласында – 78 117,6 млн. теңгені *(111 149,53 ш.м. немесе 702,8 мың теңге)* құрағанына байланысты, «ҚазҚСҒЗЖИ» АҚ 1 ш.м. есебін ескере отырып, Түркістан қаласында көпбейінді аурухана **құрылысының сметалық құны есебінің артуы** – 33 935,0 млн. теңгені, Көкшетау қаласында – 33 024,2 млн. теңгені құрады.

 ***2.2.4. Құрылыс жобалары бойынша «Мемсараптама» РМК ведомстводан тыс кешенді сараптама жүргізу кезінде сметалық нормативтерді қолдану.***

1. «Мемсараптама» РМК сараптама жұмыстарын жүргізу құнын айқындау кезінде Құрылыс үшін жобалау жұмыстарына арналған баға жинағы негізінде айқындалатын жобалау-сметалық құжаттаманың сараптамасына ұсынылған әзірлеудің нормативтік құнына сүйенеді.

Бұл ретте, жобалау құжаттамасын әзірлеудің *(түзетудің)* нақты құны оны әзірлеуге жүргізілген мемлекеттік сатып алу рәсімдерінің қорытындыларына байланысты, ол нормативтік құннан бірнеше есе аз.

Осылайша, Тапсырыс берушілердің жобаны әзірлеудің нормативтік құны есебінен «Мемсараптама» РМК көрсеткен қызметтеріне ақы төлеуі ауыртпалық болып табылады және бюджетке қосымша жүктеме түседі.

Мысалы, «Семей қ. Қарағайлы тұрғын ауданында 9 қабатты көп пәтерлі тұрғын үйлерді салуға 20 жобаны, 1-10,18-19-поз.» әзірлеудің (түзетудің) жалпы құны мемлекеттік сатып алу туралы шартқа сәйкес 33,6 млн. теңгені құрады, ал осы объектілерді жобалаудың нормативтік құны 116,5 млн. теңгеге тең, тиісінше сараптама жұмыстарын жүргізу құны нормативтік құннан 14,9 млн. теңгені құрады, аудит деректері бойынша шарттық құннан (пропорционалды әдіспен) - 4,3 млн. теңге немесе 10,6 млн. теңгеге кем.

Жалпы аудитпен қамтылған 127 жоба бойынша есептер нормативтік құны бойынша сараптамаға арналған шығыстар мен сараптама құнын тұрғын үйді жобалауға арналған нақты шығыстарға байланыстыру (пропорционалды) арасындағы айырмашылық 147,4 млн. теңгені құрайтынын көрсетеді.

2. Ішінара аудит нәтижелері өндірістік құрылыстардың 3 жобасын Жобалаушылар құрылыстың сметалық құны көрсеткіштерінің негізділігі мен анықтығын қамтамасыз етпегенін көрсетті *(жабдық, жабдыққа пайда коэффициентін қолдану)*, олар бойынша «Мемсараптама» РМК ВТКС-ның оң қорытындысын берді, бұл сметалық құнын арттыруға алып келді.

*Мысал: 1) Тапсырыс беруші №249-нқ Баға белгілеу бойынша нормативтік құжаттың 19-тармағын бұза отырып, 2021 жылы* ***«Нұр-Сұлтан қаласындағы Интернациональный тұрғын алабында жаңа сорғы-сүзгі станциясын салу»*** *жобасы бойынша жабдыққа сметалық пайданы негізсіз қосқан, бұл ретте «Мемсараптама» РМК оң қорытынды берген.*

*Аудит нәтижелері бойынша «Мемсараптама» РМК 2021 жылғы 28 сәуірдегі №01-0236/21 қорытындыны сәйкес келтіру бойынша жұмыс жүргізді, 15.04.2022 жылғы №01-0160/22 сметалық құжаттама бойынша қосымша қорытынды шығарылды, онда құрылыстың сметалық құны 1 118,5 млн. теңгеге төмендетілді.*

*2) Тапсырыс беруші №249-нқ Баға белгілеу бойынша нормативтік құжаттың 19-тармағын бұза отырып, 2021 жылы* ***«Астана қаласында нөсер кәрізі жүйесін дамыту (II-5 ауданының нөсер кәрізі тазарту құрылыстарын салу)»*** *жобасы бойынша жабдыққа сметалық пайданы негізсіз қосқан, бұл ретте «Мемсараптама» РМК оң қорытынды берген.*

*Аудит нәтижелері бойынша «Мемсараптама» РМК қабылдаған ескертулер бойынша 2021 жылғы 28 сәуірдегі № 01-0269/20 қорытындыны сәйкес келтіру бойынша жұмыс жүргізілді, 15.04.2022 жылғы № 01-0161/22 сметалық құжаттама бойынша қосымша қорытынды шығарылды, онда құрылыстың сметалық құны 50,6 млн.теңгеге төмендеді.*

3. Белгілі болғандай, жеке инвестициялар есебінен әзірленетін жобаларға шекті құнды қолдана отырып, құрылыстың сметалық құнын негіздеу бойынша бюджет заңнамасының талаптары *(№229 Тапсырыс берушінің қызметін ұйымдастыру және функцияларын жүзеге асыру қағидалары, №299 Ведомстводан тыс кешенді сараптама жүргізу қағидалары, 5.6 ҚР ҚН 1.02-03-2011*) қолданылмайды. Мұны кейіннен мемлекет меншігіне беруге (*сатуға*) арналған құрылыс объектілері бойынша инвестициялық шығындар көлемін арттыру үшін жекелеген құрылыс компаниялары пайдаланды.

Бұл ретте, аталған құрылыс объектілері бюджет қаражаты есебінен **дайын құрылыстар ретінде** сатып алынуына байланысты, *ҚР Қаржы министрінің 2010 жылғы 3 тамыздағы №393 бұйрығымен бекітілген Мемлекеттік мекемелерде бухгалтерлік есепке алуды жүргізу қағидаларының* 245, 253-тармақтарына сәйкес негізгі құрал объектісінің құны нақты шығындарды немесе кәсіби бағалаушылар орындаған бағалау арқылы анықталатын объектінің әділ құнын сенімді өлшеуге болатын кезде актив ретінде танылуы мүмкін.

«KAZPACO» ЖШС-дан сатып алынған 14 модульдік инфекциялық ауруханалар бойынша ЖАО-дан алынған жауаптарға сәйкес, кәсіби бағалаушылар бағалау жүргізбеген, объектілерді сатып алу жобалау-сметалық құжаттамада және ведомстводан тыс кешенді сараптаманың сараптамалық қорытындысында көрсетілген сомалар негізінде жүзеге асырылған.

Сонымен қатар, ҚР Премьер-Министрінің орынбасары Р.В. Склярдың төрағалығымен өткен «Тез тұрғызылатын модульдік инфекциялық ауруханалар құрылысының кейбір мәселелері туралы» 2020 жылғы 6 қарашадағы №22-5/Б-640 хаттамалық кеңес шеңберінде «Мемсараптама» РМК-ға тез тұрғызылатын модульдік ауруханалардың салынған жобаларын қоса алғанда, жедел тәртіппен ВТКС жүргізу тапсырылды, яғни ВТКС жүргізу іс жүзінде аяқталған құрылыс бойынша жүргізілді.

Алайда, аудит барысында анықталған бұзушылықтар объектілерді сатып алу бойынша азаматтық-құқықтық мәміле жасау кезінде одан әрі бюджеттің ысырабына әкеп соққан құрылыстың сметалық құнының жоғарылатылған көрсеткіштерін және ҚР Бюджет кодексінің 4-бабының 9) тармақшасында көзделген негізділік қағидатының сақталмағанын көрсетеді.

Мысалы, *«Алматы қ. 270 орындық тез тұрғызылатын модульді жұқпалы аурулар ауруханасын және ИТП 30 төсек-орынды салу. Сметалық құжаттама»* жобасына Тапсырыс беруші «KAZPACO» ЖШС (КАЗПАКО) прайс-парақ негізінде «ТҚП кеңейтілген керамзит бетон панелімен бірге көлемді блоктың» құны *(инфекциялық ауруханаларды салуға арналған негізгі конструкция)* объект жанындағы қоймаға дейін жеткізумен *(бағасы ҚҚС-пен және жеткізуді ескере отырып)* 14,4 млн. теңге сомасында айқындалды.

Осылайша, аталған аурухананы салу кезінде барлық конструктивті материалдардың құны 1 262,9 млн. теңгені құрады, ал оларды сатып алуға жұмсалған нақты шығындар ҚР Қаржымині МКК-ның деректеріне сәйкес (*02.09.2021 жылғы кіріс № 7-4-10/2292-И*) 690,2 млн. теңге сомасында қалыптасты, бұл тиісінше жобаның қымбаттап, аурухана **сатып алуға** арналған бюджет **қаражатының** сомасы **572,7 млн. теңгеге** ұлғаюына себеп болды.

Бұл ретте Құрылыс материалдарына, бұйымдар мен конструкцияларға арналған ағымдағы деңгейдегі сметалық бағалар жинағына сәйкес осы көлемді блоктың сметалық құны 2022 жылғы 1 қаңтарға *(межелі пунктіне дейін жеткізуді есепке алмағанда)* ТҚП керамзит бетон панелімен бірге – 3,0 млн. теңгені, зауыттан шығатын баға – 2,9 млн. теңгені құрайтынын, яғни **2020 жылғы бағадан бірнеше есе төмен** екенін атап өту қажет.

Бұдан басқа, Тапсырыс беруші «KAZPACO» ЖШС мемлекеттік сатып алу туралы шарт негізінде азаматтық-құқықтық мәміле жасау кезінде Алматы қ. 300 төсек-орынға арналған тез тұрғызылатын модульдік жұқпалы аурулар ауруханасының құны 13 422 млн. теңге болып айқындалды, бұл ВТКС сәйкес құрылысқа жұмсалған шығындардан **379,7 млн. теңгеге артық**, өз кезегінде жобаның қымбаттауына қосымша әсер етті.

Мектептердің құрылысы кезінде инвестициялық шығындарды асыра көтеруді күтудің ұқсас схемасы жүзеге асырылды.

Мәселен, «мемлекеттік емес инвестициялар» ретінде мәлімделген қаржыландыру көзі кезінде «Ақмола облысының құрылыс басқармасы» ММ коммуналдық меншікке 2021 жылғы 8 желтоқсандағы Мемлекеттік сатып алу туралы шарт бойынша «KAZPACO» ЖШС-дан бір көзден 1 499,0 млн. теңгеге Ақмола облысы Целиноград ауданы Төңкеріс ауылында 110 орындық мектеп сатып алды. Дайын құрылысқа бағалау да жүргізілмеген.

Сонымен қатар, құрылысқа тапсырыс беруші «KAZPACO» ЖШС жобалық құжаттамада ІСН 8.02-04-2020 сәйкес 110 орындық нысан құрылысының құны ҚҚС есебімен 537,7 млн. теңгені құрады, бұл сатып алу құнынан 961,3 млн. теңгеге аз.

«KAZPACO» ЖШС **құны ІСН** **02-04-2020-дан 6 257,7 млн. теңгеге** **ауытқыған жағдайда**, жеке сараптамалық ұйымдардан жалпы сметалық құны 9 483,6 млн. теңге болатын 110 орындық мектеп құрылысына 6 жоба бойынша ВТКС оң қорытындысын алды.

Сондай-ақ, *«Ақмола облысы, Целиноград ауданы, Төңкеріс ауылында жалпы білім беретін 110 оқушыға арналған мектеп салу», «Алматы облысы, Жамбыл ауданы, Шолаққарғалы ауылында 198 оқушыға арналған жалпы білім беретін мектеп салу» және «Нұр-Сұлтан қаласында «Есіл» ауданында 2000 орындық мектеп»* жұмыс жобалары бойынша жиһаз бен мүкәммал құнының неғұрлым үнемді нұсқасын салыстыру кезінде 2000 орындық мектепті жарақтандыру құнымен салыстырғанда мектептің 110 орындық жиһазы мен мүкәммалының сметалық құнының **1,2 млн. теңгеге** және 198 орындық **34,3 млн. теңгеге** артқаны белгіленген.

4. БИЖ-ді іске асыру кезінде үлгілік жобаларды әзірлеу және қолдану мақсаты оларды бірнеше рет қолданудың экономикалық тиімділігі болып табылады, ол жобалауға арналған мерзімдер мен шығындарды қысқартуға және тиісінше өзіндік құнын төмендетуге мүмкіндік береді. Үлгілік жобаларды қолдану нақты құрылыс алаңына байланыстыру арқылы жүзеге асырылады.

Осыған байланысты, Бюджет кодексінің 157-бабы 4-тармағының негізінде Комитеттің міндеттеріне үлгілік жобаларды әзірлеуді қамтамасыз ету және салалық мемлекеттік органдармен үлгілік жобаларды әзірлеу бойынша өтінімдерді іріктеу жұмыстары кіреді.

Әзірленетін ЖСҚ-ны үлгілік жобаларға байланыстыруды жүзеге асыру кезінде үлгілік жобаның жобалық шешімдеріне енгізілетін өзгерістерге байланысты жобалауға арналған шығындарды үнемдеу құрылыс алаңына байланыстыру кезінде **30%-дан 65%-ға** дейін *(«Құрылысқа арналған жобалау жұмыстарының баға жинақтары. Негізгі ережелер» ҚР ЖБЖ 8.03-01-2020 3.14-тармағы)*, сондай-ақ жобаның өзін әзірлеуге кемінде 30% уақытты *( «Жобалау ұзақтығы» ҚР ҚЖ 1.02-110-2013 5.1.4-тармағы)* құрайды.

Комитеттің құжаттарына сәйкес үлгілік жобалар тексерілетін кезеңде барлық облыстық әкімдіктерге қолма-қол берілді.

Сонымен бірге, тек 2020 жылғы шілдеден бастап «Сәулет, қала құрылысы және құрылыс қызметі туралы» Заңның 20-бабының 6-4) тармақшасында Комитеттің құрамына **ТЭН, үлгілік жобалар мен ЖСҚ** ұсыну кіреді.

Үлгілік жобалар негізінде БИЖ салуды қамтамасыз ету үшін Есеп комитетінің ұсынымы бойынша Бюджет кодексінің 157-бабының 1-тармағына үлгілік жобалар болған кезде оларды міндетті түрде қолдану бөлігінде өзгерістер енгізілді *(2020 жылғы 10 шілдеде күшіне енді)*.

Алайда, 2017 ж. - 2020 ж. І жартыжылдығында ЖАО-дан алынған ақпаратқа сәйкес *(«Мемсараптама» РМК-ға және АСҰ-ға сараптамаға берілген жеке жобалар бойынша)* Комитет әзірлеген үлгілік жобаларға байланыстырмай, әлеуметтік мақсаттағы құрылыс объектілерін жобалаудың 76 фактісі анықталды, олар бойынша ЖСҚ әзірлеудің **нормативтік құнын** ескерсек, шығындардың ең аз\* **үнемделуі** шарттық құны **173,8 млн. теңгені немесе 30%-ды** ескере отырып, **377,0 млн. теңгені немесе 35%-ды** құрайды.

Бұл ретте, Бюджет кодексіне өзгерістер мен толықтырулар енгізілгеннен кейін, 2020 жылдың 2 жартыжылдығында, сондай-ақ ЖАО-дан алынған ақпаратқа сәйкес *(«Мемсараптама» РМК-ға және АСҰ-ға сараптамаға берілген жеке жобалар бойынша)* ББӘ-нің әлеуметтік мақсаттағы 32 объектіні *(балабақшаларды, емханаларды, мектептерді, тұрғын үйлерді)* қолда бар үлгілік жобаларға байланыстыруды қолданбай іске асыру фактілері анықталды, олар бойынша 5 ЖСҚ әзірлеудің **нормативтік құнын** ескерсек, шығындардың ең аз\* **үнемделуі** шарттық құны **18,0 млн. теңгені** **немесе 35%-ды,** 27 ЖСҚ бойынша ескерсек, **106,9 млн. теңгені немесе 30%-ды** құрауы мүмкін еді *(Аудиторлық қорытындыға № 5 қосымша).*

*Анықтама ретінде: \* жекелеген ЖАО шарттық міндеттемелерге сәйкес ЖСҚ әзірлеудің нақты құны бойынша ақпарат ұсынбаған. Сонымен қатар, 8.03-01-2020 ҚР ЖБЖ сәйкес бюджетті үнемдеуді есептеу кезінде орташа төмендету коэффициенті
 0,30-0,35 қолданылды.*

Аталған бұзушылықтардың себебі үлгілік жобалардың қолданылуын бақылау тетігінің болмауы болып табылады.

Сонымен қатар, салалық министрліктерді үлгілік жобаларды әзірлеуге Комитетке өтінім беруге ынталандыру құралдары жоқ.

Мәселен, БҒМ және ДСМ өтінімдері бойынша «ҚазҚСҒЗЖИ» АҚ 2015 жылы мектептер *(300, 600 және 900 орынға арналған)*, 2021 жылы 2 500 оқушыға арналған мектептің және 2014 жылы балабақшалар *(140 орынға, 240 орынға, 280 орынға арналған)* мен емханалар бойынша үлгілік жобалар әзірледі\* *(250, 500 рет келу)* үлгілік жобалардың толық тізбесі Комитеттің ресми сайтында орналастырылған *(kds.miid.gov.kz)*.

*Анықтама ретінде:\* ауруханаларға үлгілік жобалар әзірленбеген.*

Алайда, 2017-2021 жылдары 1200 орындық мектеп құрылысының 23 жеке жобасын әзірлеу кезінде БҒМ мен ЖАО 1200 орындық мектеп құрылысына үлгілік жобаларды әзірлеуге өтінім бермеген, оларды қолданудан ең аз үнемдеу\* шамамен 150 млн. теңгені немесе 30% құрауы мүмкін еді, бұл ретте
2 мектеп бойынша сметалық құны ірілендірілген құрылыс нормалар құнынан 560,9 млн. теңге сомасына асады *(Аудиторлық қорытындыға №6 қосымша).*

*Анықтама ретінде: \*8.03-01-2020 ҚР ЖБЖ сәйкес бюджетті үнемдеуді есептеу кезінде орташа төмендету коэффициенті 0,30 қолданылады.*

Сонымен қатар тапсырыс берушілердің 1200 орынға арналған мектеп құрылысының бекітілген жеке жобаларын қайта немесе көп мәрте қолдану фактілері анықталған жоқ, ал Комитеттің мұндай ақпараты жоқ.

Бұдан басқа, Бюджет кодексінде бекітілген жеке құрылыс жобаларын қайта қолдану үшін ЖАО-ны ынталандырудың пәрменді құралдары жоқ. Бекітілген жеке құрылыс жобаларын қайта қолдану үшін қол жеткізу рәсімі тек 2021 жылғы қаңтарда ғана регламенттелді *(ИИДМ-нің 2020 жылғы
25 желтоқсандағы №678 бұйрығы).*

5. Мектептердің, емханалардың, балабақшалардың жеке жобалары бойынша *(негізгі ғимараттың құрылысы бойынша)* қабылданған сметалық құнның салыстырмалы талдауы жекелеген жобалар бойынша сметалық құн үлгілік жобаларда көзделгеннен жоғары және ТС ҚКК бойынша есептелген шекті құннан асып түсетіндігін көрсетеді. Шекті құннан бір мезгілде асып кеткен кезде үлгілік жобалармен айқындалған параметрлерге қатысты құрылыстың жалпы ауданын барлық жерде төмендетуге жол беріледі.

Мысалы, 2018 жылы әзірленген *«Алматы облысы Талғар ауданы Дәулет ауылындағы 300 орындық орта мектеп құрылысы»* ЖЖ бойынша сметалық құны үлгілік жоба бойынша құнынан 524,7 млн. теңгеге және 394 млн. теңгеге шекті құнынан асып түседі, ауданы үлгілік жобадан 1,8 мың м2 немесе 29%-ға төмен.

*Анықтама ретінде: 2018 жылы мектеп бойынша 300 орындық үлгілік жобаның құны ≈2015 жылы 300 орындық үлгілік жобаның құны/2015 жылы АЕК\*2018 жылы АЕК\*300≈729,7 млн. теңге.*

2017-2021 ж.ж. 27 жеке жоба бойынша құрылыстың сметалық құнының асуының жалпы сомасы үлгілік жобалардың құнымен салыстырғанда
9 878,3 млн. теңгені және 12 жоба бойынша ірілендірілген құрылыс нормаларының артуы 5 053,4 млн. теңгені құрайды *(Аудиторлық қорытындыға № 7 қосымша)*.

***2.2.5. Аккредиттелген жеке ұйымдардың объектілер құрылысының ЖСҚ-ға ведомстводан тыс кешенді сараптама жүргізу тәртібін сақтауы*** *(2017-2021 жылдар кезеңінде АСҰ барлығы 52 269 ВТКС жүргізді).*

1. АСҰ «Қазақстан Республикасындағы сәулет, қала құрылысы және құрылыс қызметі туралы» Заңның 64-4-бабы 1,2-тармақтарының, «Азаматтық қорғау туралы» ҚР Заңының 71-бабы 2-тармағының 1) тармақшасының, №165\* бұйрықтың 7,18-тармақтарының ережелерін сақтамайды, бұл ведомстводан тыс кешенді сараптама жүргізуге мемлекеттік монополияның бұзылуына әкеп соғады.

*Анықтама ретінде: \*ҚР ҰЭМ 2015 жылғы 28 ақпандағы №165 бұйрығымен бекітілген Ғимараттар мен құрылыстарды техникалық және (немесе) технологиялық жағынан күрделі объектілерге жатқызудың жалпы тәртібін айқындау қағидалары.*

Сонымен қатар, Тапсырыс берушілер мен Жобалаушылар №165 бұйрықтың 9, 10-тармақтарын бұза отырып, жобалау құжаттамасында жобаланатын объектілердің жауапкершілік деңгейін *(жоғары, қалыпты, төмен)* дұрыс көрсетпеген *(айқындамаған)*, осыған байланысты олар бойынша кешенді ведомстводан тыс сараптаманы мемлекеттік сараптама ұйымының *(«Мемсараптама» РМК)* орнына АСҰ жүргізген.

2. АСҰ **құрылыстың сметалық құнының** **3 244,4 млн. теңге** сомасына **көтерілуіне әкеп соққан** 15 жоба бойынша оң қорытындылар шығару кезінде «ҚР-ғы сәулет, қала құрылысы және құрылыс қызметі туралы» Заңның
16-бабының 1) тармақшасын, 17-бабының 1-тармағының 4-1) тармақшасын, №299 ведомстводан тыс кешенді сараптама жүргізу қағидаларының
11-тармағын, ҚР ҚН 1.02-03-2011 4.1-тармағын бұзу фактілері анықталды *(Аудиторлық қорытындыға №7-1 қосымша).*

3. АСҰ мемлекеттік инвестициялар шеңберінде қаржыландырылатын жобалар бойынша ведомстводан тыс кешенді сараптама жүргізу кезінде «Мемсараптама» РМК аудит жүргізу барысында анықталған, кейіннен ЖСҚ қымбаттауына әсер еткен ұқсас бұзушылықтарға жол берілді. Атап айтқанда, құрылыстың шекті құнының нормативтерін қолданбау, бір үлгідегі жобаларға байланыстыру, Комитет әзірлеген үлгілік жобаларды, білім беру объектілерін жарақтандыру нормативтерін қолданбады.

4. Есеп комитеті ҚІК-ке және АСҰП-қа мемлекеттік инвестициялар есебінен объектілердің құрылысына және ЖСҚ түзетуге ведомстводан тыс кешенді сараптама қорытындыларының АСҰ-ға берілген сандық және сомалық көрсеткіштері туралы ақпарат беру туралы талаптарды бірнеше рет жіберді. Алайда, АСҰП-тан алынған ақпарат дұрыс емес және толық көлемде көрсетілмеген, бұл АСҰ-ға берілген сараптамалар бойынша, жобалардың қымбаттауына әсер еткен жүргізілген түзетулер бойынша жинақталған мәліметтер бөлігінде толыққанды талдау жүргізуге мүмкіндік бермеді.

ҚІК түсіндірмесіне сәйкес аккредиттелген сараптама ұйымдарының қызметі кәсіпкерлікке жатады, осыған байланысты аккредиттелген сараптама ұйымдарынан агрегатталған немесе есептік ақпарат беруді талап ету бойынша өкілеттіктер жоқ.

5. АСҰ ведомстводан тыс кешенді сараптаманың оң қорытындысын берген кезде ВТКСБАЖ ақпараттық жүйесінде ЭЦҚ-ны пайдалана отырып, электрондық қолтаңба жүргізілмейді, оның салдары осы жүйеде жобалау-сметалық құжаттама редакциясының түпкілікті *(ескертулер мен түзетулерді ескере отырып)* болмауы болып табылады.

***2.2.6. Есеп комитетінің 2019 жылғы сараптамалық-талдау іс-шарасының қорытындылары бойынша ұсынымдарының орындалуы жөніндегі ақпарат***

Есеп комитеті 2021 жылғы 1 қыркүйектегі «Халық бірлігі және жүйелі реформалар – ел өркендеуінің берік негізі» атты Қазақстан халқына Жолдауын іске асыру жөніндегі Жалпыұлттық жоспардың *(бұдан әрі – ЖҰЖ)* 53-тармағына сәйкес ИИДМ-ге тиісті ұсыныстар жіберді *(19.10.2021 ж. (№3-6-12/ккД-507//20-4/01-86//659 (2.2-т.),1/2218)*. Атап айтқанда, объектілер құрылысының сметалық құнының артуына жол берген жобалау ұйымдарының жауапкершілігін күшейтуді, сондай-ақ мемлекеттік бюджет қаражаты есебінен қаржыландырылатын объектілерді жобалау мен салудың қымбаттауы мәселелері бойынша сараптамалық-талдау іс-шарасының қорытындылары бойынша Есеп комитетінің жалпы ұсынымдарының орындалуын жылдамдату қажеттілігін белгілеу *(ҚР Президентінің 2019 жылғы 20 қыркүйектегі №19-3437 және Премьер-Министр орынбасарының 2019 жылғы 24 қыркүйектегі №17-4/2565//19-3437 тапсырмалары).*

Осылайша, Есеп комитетінің ұсынымдарын орындау нәтижелерін талдау барлық ұсынымдардың жоспарлау және іске асыру сатысында екенін көрсетеді.

*ЖҰЖ-дың 53-тармағын орындау үшін Комитеттің НҚА-ға енгізген өзгерістері мен толықтырулардың тиімділігін талдау.*

Құрылыс құнының жоғарылауын болдырмау мақсатында, **ТЭН әзірлеуді талап етпейтін,** сондай-ақ ҚР ІСН қолданыстағы сметалық нормаларына қайшы келмейтін жобалар бойынша инвестициялық ұсыныс пен ЖСҚ әзірлеу кезеңінде, №229 Тапсырыс берушінің қызметін ұйымдастыру және функцияларын жүзеге асыру қағидаларында **2020 жылғы қазаннан** бастап ЖСҚ сметалық құны құрылыстың[[6]](#footnote-6) есептік шекті құнынан инвестициялық ұсыныс аспауы тиіс.

Сондай-ақ, **2020 жылғы 21 сәуірден** бастап ҚР ҚН 1.02-03-2011[[7]](#footnote-7) Құрылыстың жобалық құжаттамасын әзірлеу, келісу, бекіту тәртібі мен құрамында Тапсырыс беруші жобалауға арналған тапсырмада ҚКК *(сметалық нормаларды)* қолдана отырып айқындалған құрылыстың шекті *(есептік)* құнын көрсететіні бекітілді.

**2020 жылғы 30 желтоқсанда** №299 ТЭН мен ЖСҚ кешенді ведомстводан тыс сараптама жүргізу қағидаларына сметалық нормаларды сақтау бойынша **қосымша талаптар енгізілді**, оған сәйкес тапсырыс берушілер ТЭН әзірлеуді талап етпейтін жобалар бойынша құрылыстың есептік шекті құнын ұсынбаған жағдайда ЖСҚ қараусыз қайтарылады.

Сонымен қатар, **ТЭН әзірлеуді талап ететін немесе жоғарыда көрсетілген қағидалар бойынша МЖӘ шеңберінде** және 1.02-21-2007[[8]](#footnote-8) ҚР ҚН жобаланатын жобалар бойынша құрылыстың шекті құнын қолдану **ескерілмеген** *(МЖӘ шеңберінде жобалар құрылысының құнына әсер ететін себептерді егжей-тегжейлі талдау 2.2.3-бөлімде 11-бетте көрсетілген).*

**2020 жылғы 1 тамыздан бастап** №249-нқ құрылыстың сметалық құнын айқындау жөніндегі нормативтік құжатта *(10-тармақ)* ғана мемлекеттік инвестициялар есебінен салынатын объектілердің ТЭН бойынша құны ҚҚІК пайдалана отырып айқындалатыны **ескерілді**.

ҚҚІК жинақтарында ірілендірілген сметалық нормативтер[[9]](#footnote-9) болмаған жағдайда, сметалық есептерді жасау үшін *(№249-нқ баға белгілеу жөніндегі нормативтік құжаттың 76-тармағы)* ЖСҚ-сы ВТКС-ның оң қорытындысы бар ұқсас объектілердің құндық көрсеткіштері қолданылады, бұл «қымбат» ұқсас объектілерді қолдану кезінде құрылыстың есептік құнын көтеру тәуекелдеріне әкеп соғады. Бұдан басқа, 2022 жылға дейін ҚҚІК қосалқы объектілер мен инфрақұрылым объектілерін ескермеген, тиісінше бұл Тапсырыс берушіге осы объектілер бойынша техникалық-экономикалық көрсеткіштерді шектеусіз ұлғайтуға және шекті құнмен салыстырғанда жоба құрылысының жиынтық сметалық құнының қымбаттауын дәлелдеуге мүмкіндік береді.

Осыған байланысты, **2022 жылғы 1 наурыздан** бастап Комитеттің №40-нқ бұйрығымен *(ҚР БСНҚ 8.02-01-20ХХ)* Құрылыстың шекті құнының нормативтері бекітілді *(ҚҚІК түрі ҚҚНК)*, **негізгі құрылыс объектісінің[[10]](#footnote-10)** жалпы ауданы, қосалқы объектілер мен инфрақұрылым объектілерін *(негізгі объектіні салу және оның жұмыс істеуі үшін қажетті)*, қосымша жұмыстарды, ЖСҚ жобалауды, авторлық және техникалық қадағалауды ескере отырып, **жалпы** құрылыс бойынша шығыстарды ескереді. Бұдан басқа, ҚҚНК **қаржыландыру көздеріне** және құрылыс қызметі субъектілерінің меншік нысандарына және құрылысқа арналған техникалық және арнайы техникалық шарттарға **қарамастан** қолданылады, сондай-ақ сараптама жүргізу кезінде сақталуға **міндетті**.

Сонымен қатар, құрылыстың шекті құнын сақтау үшін **уақыт шығындарын қысқарту** және құрылыстың қорытынды сметалық құнына әсер ететін ғимараттың әрбір элементтері бойынша әртүрлі конструктивтік шешімдерді[[11]](#footnote-11) *(қаңқалы, көлемдік-блоктық, темірбетон)* қолдануды ескере отырып, **ЖСҚ әзірлеу кезеңінде** **материал сыйымдылығын төмендету** мақсатында Комитет КЖТ СҚІК әзірлеу мен енгізуді аяқтамады: көп пәтерлі тұрғын үйлер және қоғамдық ғимараттар *(білім беру және денсаулық сақтау)*.

Конструктивті жұмыс түрлеріне СҚІК қолдану жобалаушыларға элементтер бөлінісінде жобалық шешімдерді таңдау кезінде үнемділікті ұстануға және арматураның екі есе қымбаттауын ескере отырып, бетонның, арматураның, кірпіштің материалды қажетсінуін төмендетуге әсер етуге мүмкіндік береді.

Сондай-ақ жобалау алдындағы құжаттаманы және ЖСҚ әзірлеу кезінде құрылыстың сметалық құнын есептеу кезінде **құрылыс материалдары** мен сметалық бағалар жинағында **жоқ конструкциялардың** бағаларын айқындау дәйектілігі үшін № 249-нқ Баға белгілеу жөніндегі нормативтік құжаттың
61-тармағына *(Комитеттің 2022 жылғы 28 қаңтардағы №8-НҚ бұйрығы)* өзгерістер енгізілді, оған сәйкес осындай материалдық ресурстардың сметалық бағасы жобада қабылданған техникалық параметрлер мен сипаттамалар ескеріле отырып, неғұрлым үнемді нұсқа бойынша ағымдағы бағалар туралы ақпаратты *(«ҚазҚСҒЗЖИ» АҚ)* [[12]](#footnote-12)  пайдалана отырып айқындалады.

Алайда, №249-нқ баға белгілеу жөніндегі нормативтік құжаттың
61-тармағында осы өзгерістерді толыққанды іске асыру үшін ведомстволық бағынысты ұйымдардың анықтамалық басылымдарына баға ақпаратын іріктеу тәртібін және прайс-парақтарды таңдаудың негізділігін айқындайтын әдістемелік ұсынымдар әзірлеу талап етіледі.

Комитет ЖҰЖ-дың 53-тармағын орындау шеңберінде құрылыс-монтаждау жұмыстарына бірлі-жарым баға белгілеуді қолдана отырып, ЖСҚ әзірлеудің халықаралық тәсілін енгізуді жоспарлап отыр, бұл келесі кезеңде үстеме шығыстар мен сметалық пайданың формальды есептелуін болдырмау үшін КЖТ СҚІК, кейіннен ТС ҚКК әзірлеуді жеңілдетеді.

Әзірше бүгінгі күні ресурстық әдістің сметалық құнын қалыптастырудың негізі құрылыс ресурстарына элементтік **сметалық нормалар[[13]](#footnote-13)** мен сметалық **бағалар** болып табылады. Бұл тәсіл ресурстарды тұтынудың заттай нормаларын тиісті сметалық бағаларға көбейту арқылы тікелей жергілікті сметаларда ҚМЖ құнын күнделікті есептеуді білдіреді. Осылайша, үстеме шығындар мен есептелген пайданы есептеу үшін техникалық ресми әрекеттер орын алады.

ҚМЖ сметалық құнын қалыптастырудың жоғарыда аталған тетігінің тағы бір маңызды проблемасы калькуляциялаудың қолданыстағы «**нормативтік**» әдісі болып табылады. Бұл әдістің мәні сметалық нормалар мен бағалар бойынша тікелей шығындарды есептеу, содан кейін **үстеме шығындар мен сметалық пайданың жалпы массасын ҚМЖ жалпы құнына бөлу** болып табылады.

Мұндай тәсіл үстеме шығындарды көп уақытты қажет ететін құрылыс-монтаж жұмыстарының пайдасына бөлудің бұрмалануына әкеледі. Сметалық пайдаға қатысты оны сметалық өзіндік құнынан тіркелген пайыз *(№249-нқ баға белгілеу жөніндегі құжаттардың 2-қосымшасына сәйкес 8%)* түрінде есептеудің қолданыстағы әдістемесі материалды қажетсінуді ынталандыруға алып келеді.

Қолданыстағы тәжірибе көрсетіп отырғандай, қазіргі уақытта тұрғын үй құрылысындағы тікелей шығындардағы үстеме шығыстардың массасы қажетті мәні 18-20% болған кезде 20-22%-ды құрайды, жол құрылысында жұмыстардың еңбек сыйымдылығының төмендігі мен механикалық жарақтандырылуының жоғары болуына байланысты үстеме шығыстардың үлесі норма 9-10% болған кезде 4-5%-ды құрайды.

Комитеттің ғылыми-техникалық кеңесі мақұлдаған жағдайда, бірлі-жарым бағалауларды қолдану жанама шығындар *(жүкқұжаттар)* мен сметалық пайданы бөлу дәлдігін арттыру есебінен ҚМЖ сметалық құнын 1-2%-ға[[14]](#footnote-14) төмендетуге мүмкіндік береді.

«Мемсараптама» РМК қорытындылары бойынша құрылыстың жиынтық ұсынылған сметалық құны 11 724 600,0 млн. теңге болған жағдайда, 2021 жылы бірлі-жарым бағалауларды қолданудан үнемделген *(1%)* 117 200,0 млн. теңге болар еді.

**III. Қорытынды бөлік**

**3.1. Мемлекеттік аудит барысында қабылданған шаралар:**

1) «Мемсараптама» РМК 2022 жылғы 17 наурыздағы №01-01-05-01-01/1213 «Ақтау қаласының 20 шағын ауданында 1500 оқушыға арналған жалпы білім беретін мектеп құрылысы» *(сыртқы алаңнан тыс инженерлік желілерсіз)* ЖЖ бойынша 2022 жылғы 7 ақпандағы №01-0028/22 ВТКС қорытындысына құрылыстың ұзақтығын түзету бөлігінде өзгеріс енгізілді;

2) «Нұр-Сұлтан қ. Құрылыс басқармасы» ММ сомасы 327,2 мың теңгеге 2000 орынға салынған мектепке оқу құрал-жабдықтарын жеткізу бойынша шаралар қабылдады;

3) «Мемсараптама» РМК «Нұр-Сұлтан қ. Интернациональный тұрғын алабында жаңа сорғы-сүзгі станциясын салу» жобасы бойынша 2021 жылғы 28 сәуірдегі №01-0236/21 қорытындыға сметалық құжаттама бойынша 2022 жылғы 15 сәуірдегі №01-0160/22 қосымша қорытынды шығарды, онда құрылыстың сметалық құны 1 118,5 млн. теңгеге төмендеді;

4) «Мемсараптама» РМК «Нұр-Сұлтан қ. нөсер кәрізі жүйесін дамыту» жобасы бойынша сметалық құжаттама бойынша 2022 жылғы
15 сәуірдегі №01-0161/22 қорытындыға қосымша қорытынды шығарды, онда құрылыстың сметалық құны 50,6 млн. теңгеге төмендеді;

5) Қазақстан Республикасы Бас прокуратурасының, Нұр-Сұлтан қаласы прокуратурасының, Қазақстан Республикасы Сыбайлас жемқорлыққа қарсы іс-қимыл агенттігінің (Сыбайлас жемқорлыққа қарсы қызметтің) Нұр-Сұлтан қаласы бойынша департаментінің сұрау салулары бойынша процестік шешім қабылдау үшін мемлекеттік аудит материалдарын көрсетілген органдарға беруге оларды әзірленді.

**3.2. Мемлекеттік аудит нәтижелері бойынша тұжырымдар:**

Мемлекеттік аудит қорытындысы бойынша сомасы **0,3 млн. теңгеге** қаржылық бұзушылықтар, сомасы **26 832,2 млн. теңгеге** бюджет қаражатын тиімсіз жоспарлау, сомасы **6 882,7 млн. теңгеге** бюджет қаражатын тиімсіз пайдалану, сомасы **51,2 млн. теңгеге** экономикалық шығындар мен жіберіп алған пайда, жүйелі кемшіліктердің **12** фактісі және рәсімдік бұзушылықтардың **129** фактісі анықталды.

Әкімшілік құқық бұзушылық белгілері бар 42 факт бойынша материалдар әкімшілік іс жүргізуді қозғау үшін уәкілетті органдарға берілді.

1. Монополистер кәсіпорындарының тарифтік қысымы құрылыс материалдарын дайындаудың өзіндік құнын арттырады, олардың бәсекеге қабілеттілігін төмендетеді және импорттың артуына алып келеді. Нәтижесінде құрылыс құнының қымбаттауының себептерінің бірі құрылыс саласының импортқа тәуелділігі болып табылады. Бұл ретте өңірлерде цементпен қамтамасыз етудің әртүрлі деңгейі байқалады, бұл Өзбекстанға экспорттың өсуімен бір мезгілде ресейлік цемент импортының өсуіне әкеп соғады.

Бұдан басқа, соңғы бес жылда Нұр-Сұлтан қаласында құрылыс материалдарының барлық түрінің бағасы 50%-ға, ал кейбір материалдар бойынша 100%-ға қымбаттауда.

2. «ҚазҚСҒЗЖИ» АҚ Жарғысында құрылыс материалдарының, бұйымдары мен конструкцияларының ағымдағы бағаларына мониторинг жүргізуге байланысты, құрылыс ресурстарына ағымдағы бағаларға мониторинг жүргізуді ұйымдастыру жөніндегі қызмет жазылмаған.

3. Өнім берушіні таңдау үшін №54-НҚ материалдарға сметалық бағаларды әзірлеу жөніндегі басшылық құжаттың 18-тармағында жазылған талаптар екіұшты және өнім берушілерді объективті түрде таңдауға мүмкіндік бермейді.

4. Өңірлерде БИЖ-ді жоспарлау есебі жоқ, іске асырылмаған *(тоқтатылған)* жобаларды қаржыландыру мүмкіндігін бағалаусыз жүргізіледі. Бұл жобалардың құрылысын теңгерімсіз қаржыландыруға алып келеді, соның салдарынан ЖСҚ-ның ескіріп, құрылыс мерзімдерінің бұзылуына *(ұзақ құрылыстардың көбеюі),* кейіннен құрылыстың сөзсіз қымбаттауына әкеп соғады.

Нәтижесінде 292 талап етілмеген ЖСҚ әзірлеуге аяқсыз қалған шығындар
5,9 млрд. теңгені, ал өзекті емес ЖСҚ түзетуге қосымша шығыстар - 893,7 млн. теңгені құрады. Құрылыстың кешіктірілу фактілері әлеуметтік нысандардың халық үшін қол жетімділігіне тікелей әсер етеді.

5. Бүгінгі күні жоспарлау кезеңінен бастап нақты пайдалануға беруге дейінгі орталық және жергілікті деңгейде құрылыстың барлық жобалары бойынша оларды іске асыру кезінде жоспарланған көрсеткіштерге қол жеткізу перспективаларын айқындау мақсатында қандай да бір жобаны толық және ашық қадағалауға мүмкіндік беретін толық ақпарат жоқ.

6. МЖӘ жобалары бойынша мектеп құрылысы жобаларының сметалық құнын талдау бірқатар жүйелі проблемалардың бар екенін көрсетеді.

Тапсырыс берушілер мектептерді жарақтандырудың белгіленген нормаларын сақтамай және жабдықтар бойынша ірілендірілген құндық көрсеткіштерді асырмай ЖСҚ әзірлеу үшін білім беру объектілерінде қолданылатын технологиялық жабдықтардың тізбесін бекітті.

16 мектептің құрылыс жобаларына сапасыз жүргізілген ведомстводан тыс кешенді сараптама «Мемсараптама» ШЖҚ РМК-ның қорытындыларды негізсіз беруіне алып келді, бұл Тапсырыс берушінің жалпы сомасы 28,9 млрд. теңгеге технологиялық жабдықпен жарақтандыру бөлігінде жоғары құндық параметрлері бар жобалық құжаттаманы бекіту тәуекеліне әкеп соғады.

Бұдан басқа, Білім және ғылым министрлігі тарапынан «Нұр-Сұлтан қаласында әрқайсысы 2000 орындық 6 жалпы білім беретін мектеп салу және пайдалану» МЖӘ жобасы бойынша конкурстық құжаттамаға салалық оң қорытынды беруге формальды қарау басқа өңірлердегі білім беру объектілерін технологиялық жабдықтармен жарақтандыру деңгейін одан әрі арттыру практикасын қолдана отырып, ведомстводан тыс кешенді сараптаманы бекітуге және одан өтуге ықпал етті.

Нәтижесінде бұл сметалық нормалар мен жарақтану нормаларының Нұр-Сұлтан қаласы мектептерінің 6 жобасы бойынша жеке жабдықтау бойынша
978 млн.теңгеге, басқа өңірлердегі 10 мектеп бойынша 2 074 млн. теңгеге артуына алып келді, бұл кейіннен МЖӘ жобалары бойынша мемлекеттік міндеттемелердің ұлғаюына әкеп соғады.

7. «BINOM EDUCATION» ЖШС жекеше әріптесінің инвестициялық шығындарды негізсіз көтергеніне қарамастан, Нұр-Сұлтан қаласының әкімдігімен шарттық міндеттемелерді бұза отырып, жалпы сомасы
0,3 млн. теңгеге қаржылық бұзушылықтарға жол берілген.

8. Инвестициялық шығындарды өтеумен бір мезгілде, соның ішінде қарыз қаражатын тарту есебінен, жекеше әріптеске бюджеттен «Қарапайым заттар экономикасы» мемлекеттік бағдарламасы шеңберінде пайыздық мөлшерлеме *(14%-дан 6%-ға дейін)* субсидияланады, бұл жиынтық 946 млн. теңгені құрайды және бұған мемлекеттік білім беру тапсырысы бойынша төлемдер есептелмейді.

9. Осыған ұқсас жүйелі проблемалар көпбейінді ауруханаларды салу жобаларының сметалық құнын айқындау кезінде орын алады.

Жоспарланып отырған медициналық қызметтерді талдау жолымен сұратылып отырған медициналық техникаға денсаулық сақтау ұйымының қажеттілігінің бар-жоғын, ұқсас медициналық техниканың болуын, пациенттер санын және тиісті мамандар мен үй-жайлардың болуын, бюджет қаражатының оңтайлы және тиімді жұмсалуын айқындау тұрғысынан ДЗСҰО-ның клиникалық-техникалық негіздеме жүргізуге үстірт көзқарасы МЖӘ жобаларының ТЭН-ін әзірлеу кезінде негізсіз тізбені медициналық бұйымдар (саны) жоспарлауға алып келді, сондай-ақ, құрылыстың сметалық құнын одан әрі арттыруға бағытталған.

Бұл ретте Денсаулық сақтау министрлігінің салалық нормативтік құжаттарында денсаулық сақтау объектілерінің қамтамасыз етілу деңгейіне қойылатын ең төменгі талаптар ғана, яғни тапсырыс берушілер мен инвесторлар үшін тиісті шектеулерсіз көзделген.

Денсаулық сақтау ұйымдарын жарақтандыру жоспарланатын медициналық бұйымдар құнының есебін қалыптастырудың жаңа қағидаларына (№ ҚР-ДСМ-134) сәйкес әзірленген, БИЖ және МЖӘ жобаларын іске асыру шеңберінде денсаулық сақтау ұйымдарын жарақтандыру жоспарланатын, ҚР-да тіркелмеген медициналық бұйымдар құнының есебін қалыптастыру үшін Тапсырыс беруші ДЗСҰО-ға ұсынатын құжаттардың тізбесі жарақтандыруға жоспарланатын медициналық жабдықтың нақты *(іс жүзіндегі)* құнын айқындау өлшемшарттарына сәйкес келмейді.

ТМККК шеңберінде және *(немесе)* МӘМС жүйесінде медициналық бұйымдарға шекті бағаларды реттеу бөлігінде ДЗСҰО мемлекеттік сараптаманы сапасыз жүргізуі медициналық жабдықтың құндық көрсеткіштерін арттыруға, сол сияқты кейіннен құрылыстың сметалық құнын ұлғайтуға алып келді.

Тұтастай алғанда, жоғарыда көрсетілген жүйелі кемшіліктер МЖӘ шеңберінде салу жоспарланып отырған ірі көпбейінді ауруханалар жобаларының құнының айтарлықтай шашыраңқылығына алып келеді.

10. Мемлекет сатып алған жұқпалы аурулар ауруханалары КВИ жағдайы тұрақтанғаннан кейін көпбейінді стационарлардың құрамында жұмыс істеу үшін, амбулаториялық деңгейде медициналық көмек көрсетуге жыл сайын **бағытталуын ұлғайту** үшін, сондай-ақ жұмыс істеп тұрған денсаулық сақтау ұйымдарының медициналық техникамен жарақтандырылуының төмен деңгейінде пайдаланылатынын ескерсек, негізгі бағыты стационарлық деңгейде медициналық көмек көрсету болып табылатын МЖӘ шеңберінде көпбейінді ауруханалар салуды емес, жұмыс істеп тұрған денсаулық сақтау ұйымдарының **материалдық-техникалық базасын күшейтуге қаржыландыруды бағыттау** **орынды.**

11. Кешенді ведомстводан тыс сараптама жүргізу құнын құрылыс объектілерін жобалаудың нормативтік құнынан айқындау процесі жобалауға арналған нақты шығыстармен салыстыруға келмейді және құрылыс жобалары бойынша бюджет шығыстарының өсуіне әкеп соғады.

12. Нормативтік құқықтық актілерде сараптама жасау ұйымының ВТКСБАЖ ақпараттық жүйесінде жобалау-сметалық құжаттаманың түпкілікті редакциясын қалыптастыруы бойынша талаптардың болмауы Тапсырыс берушілердің жобаның түпкілікті емес нұсқасын *(ескертулер мен өзгерістерді ескере отырып)* пайдалануға қолдану тәуекеліне әкеп соғады.

13. Әлеуметтік объектілерді жобалау және салу кезінде тиімсіз бюджет шығыстарын қысқарту үшін құрылыстағы баға белгілеуді реформалауға бағытталған негізгі іс-шараларды Комитет 2021 жылғы 1 қыркүйектегі Қазақстан халқына Жолдауын іске асыру жөніндегі Жалпыұлттық жоспардың 53-тармағын орындау шеңберінде қабылдады.

Бұл ретте 2019 жылы ЖСҚ әзірлеу және объектілерді салу кезінде тиімсіз бюджет шығыстарын қысқарту бойынша көптеген ұсыныстарды Есеп комитеті Үкіметке және ИИДМ-ге жіберді. Кейіннен Есеп комитеті көтерген құрылыстың сметалық құнын асыру мәселелері ЖҰЖ-дың 53-тармағында көрініс тапты.

Бүгінгі күні көптеген ұсынымдар іске асыру немесе келісу сатысында тұр, соның ішінде объектілер құрылысының сметалық құнын арттыруға жол берген жобалау және сараптама ұйымдарының жауапкершілігін күшейту мәселесі де бар.

14. Сонымен қатар, НҚА-ға толықтырулар енгізу бойынша ЖҰЖ-дың 53-тармағын орындау шеңберінде жобалау алдындағы және жобалау сатысында, соның ішінде МЖӘ шеңберінде құрылыс құнын айқындауға әсер ететін кемшіліктер толық көлемде ескерілмеген, мұны сметалық және салалық нормаларды қолдану бойынша аудитпен белгіленген бұзушылықтар мен кемшіліктер куәландырады.

Сондай-ақ, «Сәулет, қала құрылысы және құрылыс қызметі туралы» ҚР Заңында және жобалау құжаттамасын әзірлеу тәртібін айқындайтын заңға тәуелді актілерде **мемлекеттік инвестицияларға МЖӘ жобалары жатпайды**.

15. Жеке инвестициялар есебінен құрылыс жобаларын әзірлеу кезінде ірілендірілген құн көрсеткіштерін қолданбау артықшылығын пайдалана отырып, «KAZPACO» ЖШС кейіннен Алматы қаласының әкімдігіне аурухананы өткізе отырып, 270 орындық модульді инфекциялық аурухана құрылысына арналған инвестициялық шығындарды 572,7 млн. теңгеге көтерді. Бұл ретте Алматы қаласының әкімдігі сатып алу алдында сатып алынатын ғимараттың құнына тәуелсіз бағалау жүргізу жөнінде шаралар қолданбаған.

16. 110 орындық 6 мектеп құрылысының сметалық құнының ауытқуының ұқсас схемасын да «KAZPACO» ЖШС жүзеге асырды, оларды құрылыс аяқталғаннан кейін әкімдіктерге «KAZPACO» ЖШС белгілеген бағалар бойынша өткізу жоспарлануда. ІСН 8.02-04-2020 сәйкес 110 орындық бір үлгідегі мектеп құрылысының құны «KAZPACO» ЖШС жобасының орташа деңгейінен 1 040 млн. теңгеге немесе жалпы сомасы 6 257,7 млн. теңгеге төмен. Қазіргі уақытта Ақмола облысының Төңкеріс ауылында салынған бір мектепті ЖАО бір көзден 1,5 млрд. теңгеге сатып алды.

17. Құрылыс қызметі туралы заңнаманы бұзған жобалаушылар құрылыстың 5 инфрақұрылымдық жобасы бойынша ЖСҚ сапасыз әзірледі. Кейіннен, «Мемсараптама» РМК жобалардың сапасына талдау және бағалау жүргізу кезінде көрсеткіштердің, соның ішінде құрылыстың есептік немесе сметалық құнының негізділігі мен анықтығы қамтамасыз етілмейді.

18. ҚІК және сәулет, қала құрылысы және құрылыс істері жөніндегі ЖАО-да аккредиттелген сараптама ұйымдарының қызметін бақылау және қадағалау жөніндегі өкілеттіктердің болмауы ведомстводан тыс кешенді сараптама жүргізуге арналған мемлекеттік монополияның барлық жерде бұзылуына әкеп соғады, бұл ретте ЖАО атынан тапсырыс берушілер мен жобалаушылар осы бұзушылықтарға ықпал етеді, оларда мемлекеттік қаржыландырудың болуымен техникалық және технологиялық жағынан күрделі жобаларды сараптамаға жібереді.

Мәселен, аккредиттелген сараптама ұйымдары мемлекеттік монополияны бұза отырып, құрылыстың 15 жобасы бойынша сараптама жүргізді, олар бойынша жобалық қызмет саласындағы заңнаманы бұзуға жол берілген. Мәселен, 15 жоба бойынша сметалық құннан болжамды ауытқу сомасы **3,2 млрд. теңгені** құрады.

19. БИЖ-ді іске асыру кезінде үлгілік жобалардың әлсіз қолданылуы, сондай-ақ салалық министрліктердің сұранысқа ие үлгілік жобаларды әзірлеуге мүдделілігінің болмауы жобалауға арналған мерзімдер мен шығындарды қысқартуға, сондай-ақ әлеуметтік объектілер құрылысының қымбаттауын болдырмауға ықпал етпейді.

Осылайша, ЖАО қолданыстағы үлгілік жобаларға байланыстыруды қолданбай, әлеуметтік мақсаттағы 32 жобаны әзірледі, олар бойынша 5 ЖСҚ әзірлеудің **нормативтік құнын** ескере отырып, ең төменгі\* шығындарды **үнемдеу** 18**,0 млн. теңгені немесе 35%-ды**, 27 ЖСҚ бойынша шарттық құнды ескере отырып – **106,9 млн. теңгені немесе 30%-ды** құрауы мүмкін еді.

Сонымен қатар, 27 жоба бойынша сметалық құны үлгілік жобаларда көзделгеннен **9,8 млрд. теңгеге** және ірілендірілген құрылыс нормаларынан 12 жоба бойынша **5,0 млрд. теңгеге** жоғары.

**3.3. Мемлекеттік аудит нәтижелері бойынша ұсынымдар мен тапсырмалар.**

**1.** Есеп комитетінің отырысында мемлекеттік инвестициялар, квазимемлекеттік сектор қаражаты есебінен қаржыландырылатын құрылыс жобаларының сметалық құнының негізділігі тұрғысынан олардың іске асырылу тиімділігіне жүргізілген мемлекеттік аудиттің нәтижелерін қарау.

**2. Қазақстан Республикасының Үкіметіне:**

1) жобаларды қаржыландырудың орындылығы мен басымдығын айқындау мақсатында құрылыстың іске асырылып жатқан, тоқтатылған, сондай-ақ іске асырылуы басталмаған мемлекеттік инвестициялық жобаларды жоспарлау кезеңінен бастап оларды іс жүзінде енгізуге дейінгі автоматтандырылған есепке алуды және мониторингілеуді енгізу;

2) «Қазақстан Республикасындағы сәулет, қала құрылысы және құрылыс қызметі туралы» ҚР Заңына мынадай:

- инвестицияларды мемлекеттік жекешелік әріптестік жобалары шеңберінде мемлекеттік инвестициялар санатына жатқызу;

- бюджет қаражаты және мемлекеттік инвестициялардың өзге де нысандары есебінен қаржыландырылатын объектілердің техникалық немесе технологиялық күрделілігіне қарамастан, жобалардың *(техникалық-экономикалық негіздемелердің және жобалау-сметалық құжаттаманың)* ведомстводан тыс кешенді сараптамасын мемлекеттік монополияға жатқызу бөлігінде өзгерістер мен толықтырулар енгізу;

3) бюджет қаражаты есебінен салынған әлеуметтік объектілердің құнымен салыстырғанда құны едәуір асып кеткен кезде әлеуметтік объектілерді мемлекеттік меншікке сатып алудың орындылығы мәселесін қарау;

4) үлгілік жобалардың қолданылуын қамтамасыз ететін мемлекеттік инвестициялық жобалардың іске асырылуын бақылау тетігін әзірлеу;

5) құрылыс материалдарының бағасын тұрақтандыру бойынша қабылданып жатқан шараларға уәкілетті органдардың жауаптылығын бекіту мәселесін қарау **ұсынылсын.**

**3. Қазақстан Республикасының Индустрия және инфрақұрылымдық даму министрлігі:**

1) **2023 жылғы 31 қаңтарға дейін** Қолданыстағы нормативтік база мен тәжірибені түбегейлі қайта қарау жөніндегі жол картасы шеңберінде *(ЖҰЖ-дың 53-тармағы)* «Қазақстан Республикасындағы сәулет, қала құрылысы және құрылыс қызметі туралы» ҚР Заңына тиісті өзгерістер енгізуге сәйкес, МЖӘ құрылыс объектілерінің сметалық құнын артық көрсетуге жол бермеу мәселелерін ескеру бойынша;

**2022 жылғы 29 шілдеге дейін:**

2) Құрылыс материалдары өндірісін дамыту жөніндегі жол картасында өңірлер деңгейінде құрылыс материалдарының қажеттілігін толық жабуды қамтамасыз ету жөніндегі шарттарды есепке алу бойынша;

3) Ұлттық экономика министрінің 2015 жылғы 1 сәуірдегі №299 бұйрығымен бекітілген Қаржыландыру көздеріне қарамастан, жаңа үйлер мен ғимараттарды, олардың кешендерін, инженерлік және көлік коммуникацияларын салуға, сондай-ақ бұрыннан барын өзгертуге (реконструкциялауға, кеңейтуге, техникалық қайта жарақтандыруға, жаңғыртуға және күрделі жөндеуге) арналған техникалық-экономикалық негіздемелерге және жобалау-сметалық құжаттамаға ведомстводан тыс кешенді сараптама жүргізу қағидаларына кешенді ведомстводан тыс сараптаманың қорытындысы берілгенге дейін соңғы редакциядағы ТЭН немесе ЖСҚ жинағының электрондық нұсқасын ВТКСБАЖ порталында орналастыру бөлігінде өзгерістер мен толықтырулар енгізу бойынша **шаралар қабылдасын.**

**4. Қазақстан Республикасы Индустрия және инфрақұрылымдық даму министрлігінің Құрылыс және тұрғын үй-коммуналдық шаруашылық істері комитеті:**

**2022 жылғы 30 қыркүйекке дейін:**

1) «ҚазҚСҒЗЖИ» АҚ Жарғысына құрылыс материалдарының, бұйымдары мен конструкцияларының ағымдағы бағаларына және сметалық-нормативтік базаның ағымдағы жай-күйіне мониторинг жүргізуді көздейтін функцияларды енгізу бойынша;

2) Комитет төрағасының 2020 жылғы 13 наурыздағы №54-НҚ бұйрығымен бекітілген 8.01-14-2019 «Құрылыс ресурстарына және құрылыс үшін жүктерді тасымалдау жөніндегі қызметтерге арналған сметалық бағаларды есептеу» Қазақстан Республикасының құрылыстағы басшылық құжатта ведомстволық бағынысты ұйымдардың анықтамалық басылымдарына құрылыс ресурстарын жеткізушіні таңдауды, құрылыс материалдарына, бұйымдары мен конструкцияларына баға ақпаратын жинау алгоритмін айқындайтын егжей-тегжейлі өлшемшарттарды анықтау бойынша **шаралар қабылдасын.**

**5. Қазақстан Республикасының Денсаулық сақтау министрлігі:**

1) **2022 жылғы 29 шілдеге дейін** МЖӘ шеңберінде іске асырылатын жобаларды салу кезінде қол жеткізілетін әлеуметтік-экономикалық әсерлердің негізділігіне қосымша мониторинг *(есептеу тәсілімен)* жүргізу бойынша;

**2022 жылғы 1 желтоқсанға дейін:**

2) медициналық қызметтер көрсету жоспарланған кезде қажеттілікті, ұқсас медициналық техниканың болуын, пациенттер санын және тиісті мамандар мен үй-жайлардың болуын ескере отырып, денсаулық сақтау объектілерін медициналық техникамен қамтамасыз етудің оңтайлы деңгейін айқындау бойынша;

3) медициналық технологиялық жабдықты сатып алудың нақты құны туралы қажетті анық ақпарат алуды қамтамасыз ету мақсатында мемлекеттік кіріс органдарымен клиникалық-технологиялық сараптамадан өткен осы жабдықтың құндық көрсеткіштерін салыстыруды ұйымдастыру бойынша;

4) Денсаулық сақтау министрінің 2021 жылғы 5 қаңтардағы № ҚР ДСМ-1 бұйрығымен бекітілген Медициналық бұйымдардың оңтайлы техникалық сипаттамалары мен клиникалық-техникалық негіздемесіне сараптамалық бағалауды жүзеге асыру әдістемесіне бюджет қаражатын оңтайлы және тиімді жұмсау мақсатында жоспарланатын медициналық көрсетілетін қызметтерді талдау жолымен сұратылып отырған медициналық техникаға денсаулық сақтау ұйымының қажеттілігінің бар-жоғын, ұқсас медициналық техниканың болуын, пациенттер мен тиісті мамандар мен үй-жайлардың санын айқындау тұрғысынан клиникалық-техникалық негіздеме жүргізу алгоритмін нақты айқындау бөлігінде өзгерістер мен толықтырулар енгізу бойынша **шаралар қабылдасын.**

**6. Қазақстан Республикасының Білім және ғылым министрлігі:**

1) **2022 жылғы 6 маусымға дейін** Есеп комитетінің 2022 жылғы
7 ақпандағы №7-3-12/196-И және 2022 жылғы 11 сәуірдегі №7-3-12/770-И сұрау салулары бойынша ақпаратты ұсынбағаны үшін лауазымды адамдардың жауаптылығын қарау бойынша;

2) **2022 жылғы 1 қыркүйекке дейін** Қазақстан Республикасы Білім және ғылым министрінің 2016 жылғы 22 қаңтардағы №70 бұйрығымен бекітілген Мектепке дейінгі, орта білім беру ұйымдарын, сондай-ақ арнайы білім беру ұйымдарын жабдықтармен және жиһазбен жарақтандыру нормаларын бюджет мүмкіндіктерін ескере отырып, оқу процесін жүргізу үшін оңтайлы және қажетті жабдықпен жарақтандыру бөлігінде одан әрі қолдану тұрғысынан қайта қарау бойынша **шаралар қабылдасын.**

**7. «Мемсараптама» РМК** **2022 жылғы 30 маусымға дейін** №8 қосымшаға сәйкес 17 жобаға ведомстводан тыс кешенді сараптама жүргізу бөлігінде Қазақстан Республикасы заңнамасының бұзушылықтарына жол берген адамдардың жауаптылығын қарау бойынша **шаралар қабылдасын.**

**8. Нұр-Сұлтан қаласының, Атырау, Ақмола, Шығыс Қазақстан, Павлодар және Маңғыстау облыстарының әкімдері «Мемсараптама» РМК-мен бірлесіп,** **2022 жылғы 1 қарашаға дейін** №9 қосымшаға сәйкес жабдықтар бөлігінде түзетілген қорытындыларды бере отырып, қайталама ведомстводан тыс кешенді сараптама жүргізу бойынша **шаралар қабылдасын.**

**9. Нұр-Сұлтан қаласының әкімі 2022 жылғы 6 маусымға дейін** «Нұр-Сұлтан қаласында алты жалпы білім беретін мектеп салу және пайдалану» МЖӘ жобасын іске асыру кезінде жобалау және құрылыс нормаларын сақтамау бөлігінде Қазақстан Республикасы заңнамасының бұзушылықтарына жол берген лауазымды адамдардың жауаптылығын қарау бойынша **шаралар қабылдасын.**

**10. Ақмола және Алматы облыстары бойынша тексеру комиссиялары 2022 жылғы 31 желтоқсанға дейін** №10 қосымшаға сәйкес объектілерді (мектептерді) коммуналдық меншікке сатып алуға бағытталған бюджет қаражатын жоспарлаудың негізділігіне аудит жүргізсін және заңнамада белгіленген тәртіппен тиісті **шаралар қабылдасын.**

**3.4. Қосымша:**

1) Мемлекеттік аудит нәтижелері бойынша анықталған бұзушылықтар мен кемшіліктердің жиынтық тізілімі;

2) мемлекеттік аудит объектілері қалпына келтірген және өтеген қаражат *(жұмыстар, тауарлар, көрсетілетін қызметтер)* бойынша ақпарат;

3) аудиторлық қорытындыға қосымшалар \_\_\_ парақта.

**Есеп комитетінің мүшесі Р. Ахметов**

**Экономиканың нақты секторына**

**аудит жүргізу департаментінің директоры А. Ыбыраев**

**Әдіснама және сапа бақылауы**

**департаментінің директоры Д. Көшербаева**

**Заң департаментінің директоры М. Ахметов**

**Аудит тобының жетекшісі С. Сейтенов**

**Нұр-Сұлтан қаласы бойынша**

**тексеру комиссиясының мүшесі А. Тоқбергенов**

1. Комитет Төрағасының 2017 жылғы 14 қарашадағы № 249-нқ бұйрығымен бекітілген Құрылыстағы баға белгілеу бойынша нормативтік құжаттар [↑](#footnote-ref-1)
2. ҰЭМ 2015 жылғы 1 сәуірдегі №299 бұйрығымен бекітілген Қаржыландыру көздеріне қарамастан, жаңа үйлер мен ғимараттарды, олардың кешендерін, инженерлік және көлік коммуникацияларын салуға, сондай-ақ бұрыннан барын өзгертуге (реконструкциялауға, кеңейтуге, техникалық қайта жарақтандыруға, жаңғыртуға және күрделі жөндеуге) арналған техникалық-экономикалық негіздемелерге және жобалау-сметалық құжаттамаға ведомстводан тыс кешенді сараптама жүргізу қағидалары [↑](#footnote-ref-2)
3. ҚР Денсаулық сақтау министрінің 05.01.2021 ж. № ҚР ДСМ-1 бұйрығымен бекітілген Медициналық бұйымдардың оңтайлы техникалық сипаттамалары мен клиникалық-техникалық негіздемесіне сараптамалық бағалауды жүзеге асыру әдістемесі, ҚР Денсаулық сақтау министрінің 2020 жылғы 11 желтоқсандағы № ҚР ДСМ-247/2020 бұйрығымен бекітілген ТМККБК шеңберінде және (немесе) МӘМС жүйесінде дәрілік заттардың, сондай-ақ медициналық бұйымдардың шекті бағалары мен үстеме бағаларын реттеу және қалыптастыру қағидалары (бұдан әрі – № ҚР ДСМ-247/2020 қағидалары). [↑](#footnote-ref-3)
4. ҚР Денсаулық сақтау министрінің 2020 жылғы 11 желтоқсандағы № ҚР ДСМ-247/2020 бұйрығымен бекітілген ТМККБК шеңберінде және (немесе) МӘМС жүйесінде дәрілік заттардың, сондай-ақ медициналық бұйымдардың шекті бағалары мен үстеме бағаларын реттеу және қалыптастыру қағидалары (2021 жылғы 23 желтоқсаннан бастап «Инвестициялық жобаларды және мемлекеттік - жекешелік әріптестік жобаларын іске асыру шеңберінде денсаулық сақтау ұйымдарын дәрілік заттар мен медициналық бұйымдардың айналысы саласындағы мемлекеттік сараптама ұйымымен жарақтандыру жоспарланатын медициналық бұйымдар құнының есебін қалыптастыру қағидаларын бекіту туралы» № ҚР-ДСМ-134 қолданылады). [↑](#footnote-ref-4)
5. ҚР Денсаулық сақтау министрінің 2020 жылғы 29 қазандағы № ҚР ДСМ-167/2020 бұйрығымен бекітілген Денсаулық сақтау ұйымдарын медициналық бұйымдармен жарақтандырудың ең төмен стандарттары. [↑](#footnote-ref-5)
6. Құрылыстың шекті құны қолданыстағы сметалық-нормативтік база (бар болса) және/немесе ұқсас объектілер құнының ірілендірілген көрсеткіштерін қолдана отырып айқындалған есептік құн болып табылады. Порталда (epsd) анықталады. [↑](#footnote-ref-6)
7. ҚР Құрылыс және ТКШ істері агенттігінің 2011 жылғы 29 желтоқсандағы № 540 бұйрығымен бекітілген ҚР ҚН 1.02-03-2011 Құрылыстың жобалық құжаттамасын әзірлеу, келісу, бекіту тәртібі мен құрамының 5.6-тармағына Комитеттің 2020 жылғы 3 наурыздағы №47-нқ бұйрығымен өзгерістер енгізілді. [↑](#footnote-ref-7)
8. ҚР ҚН 1.02-21-2007 «Құрылысқа ТЭН-ді әзірлеу, келісу, бекіту қағидалары және құрамы» (2007 жылғы 29 мамырдағы №163 бұйрық) [↑](#footnote-ref-8)
9. ірілендірілген сметалық нормалар – объектінің қуат бірлігіне қажетті ресурстардың санын, ірілендірілген құрылымдық элементтерді немесе ірілендірілген жұмыс түрлерін айқындайтын туынды сметалық нормалар; [↑](#footnote-ref-9)
10. Құрылыстың негізгі объектілері ҚМЖ сметалық құнын, негізгі мақсаттағы ғимараттар, құрылыстар және жұмыс түрлері бойынша шығындар мен қызметтерді қамтиды. Бұл қаражат 4-7 бағандарға енгізіледі (№249-нқ баға белгілеу жөніндегі нормативтік құжаттар. [↑](#footnote-ref-10)
11. ғимараттың тірек құрылымының түрі және жүк көтергіштігіне әсер ететін элементтер (іргетас, еден..). [↑](#footnote-ref-11)
12. ағымдағы бағалар туралы ақпарат – сәулет, қала құрылысы және құрылыс істері жөніндегі уәкілетті органның ведомстволық бағыныстағы ұйымдарының анықтамалық басылымдары, прайс-парақтар, өндірушілердің және (немесе) өнім берушілердің коммерциялық ұсыныстары. [↑](#footnote-ref-12)
13. сметалық норма-қабылданған құрылыс, монтаждау және басқа да жұмыстар өлшеуішіне белгіленген ресурстар жиынтығы (құрылыс қызметкерлерінің еңбек шығындары, құрылыс машиналарының жұмыс уақыты, материалдарға, бұйымдарға және конструкцияларға қажеттілік). Яғни, кейіннен құн көрсеткіштеріне көшу үшін негіз ретінде тиісті жұмыс түрін орындау үшін қажетті ресурстардың нормативтік саны [↑](#footnote-ref-13)
14. монолитті т/б қаңқасы бар 9 қабатты тұрғын үй үшін 1%, керамикалық кірпіштен салынған 9 қабатты тұрғын үй үшін 1,6%, 1-б санатты автожолды салу үшін 2,1%. [↑](#footnote-ref-14)